Anwar adakan pertemuan dengan Ismail Sabri, bincang isu semasa

KUALA LUMPUR: Perdana Menteri, Datuk Seri Anwar Ibrahim pada Selasa mengadakan pertemuan dengan Datuk Seri Ismail Sabri Yaakob di Putrajaya.

Anwar berkata, beliau menghargai kesudian bekas Perdana Menteri merangkap Naib Presiden UMNO itu untuk bertemu dan bertukar pandangan dengannya berkaitan pelbagai isu semasa.

“Saya juga nyatakan penghargaan kepada beliau atas dukungan dan sokongan yang diberikan,” katanya menerusi hantaran di laman Facebook beliau malam tadi.

Beliau turut memuat naik sekeping foto yang diambil semasa pertemuan kedua-dua pemimpin.

Anwar, yang juga Pengerusi Pakatan Harapan, dilantik sebagai Perdana Menteri ke-10 Malaysia pada 24 November selepas Pilihan Raya Umum ke-15 manakala Ismail Sabri merupakan Perdana Menteri kesembilan. – BERNAMA


Mekanik didakwa edar kanabis lebih 60kg

BATU PAHAT: Seorang mekanik didakwa di Mahkamah Majistret di sini hari ini atas pertuduhan mengedar dadah jenis kanabis lebih 60 kilogram, bulan lepas.

Mohd Borhan Saim, 37, didakwa mengedar kanabis seberat 63,120 gram di tepi Jalan Kampung Parit Selamat, Mukim 7, Yong Peng di sini, pada 8.30 malam, 26 Mac lepas.

Bapa seorang anak itu didakwa mengikut Seksyen 39B(1)(a) Akta Dadah Berbahaya 1952 dan boleh dihukum di bawah Seksyen 39B(2) akta sama yang membawa hukuman mati atau penjara seumur hidup dan jika tidak dihukum mati hendaklah dihukum dengan tidak kurang 15 sebatan, jika sabit kesalahan.

Lelaki itu mengangguk faham selepas pertuduhan terhadapnya dibacakan di hadapan Majistret Siti Zubaidah Mahat, bagaimanapun tiada pengakuan direkodkan daripada tertuduh kerana kes di bawah bidang kuasa Mahkamah Tinggi.

Mahkamah menetapkan 30 Mei depan untuk sebutan semula kes sementara menunggu laporan kimia.

Pendakwaan dikendalikan Timbalan Pendakwa Raya Siti Khalijah Khalid manakala tertuduh tidak diwakili peguam. – BERNAMA


Perak jual air terawat ke P.Pinang

MANJUNG: Kerajaan Perak memutuskan untuk menjual air terawat ke Pulau Pinang setelah perbincangan antara kedua-dua negeri mencapai kata sepakat.

Menteri Besar Perak, Datuk Seri Saarani Mohamad berkata, minggu lalu Setiausaha Kerajaan (SUK) Negeri Perak, Datuk Ahmad Suaidi Abdul Rahim bersama SUK Pulau Pinang, Datuk Rosli Isa telah mengadakan perjumpaan pertama bagi membincangkan penjualan air tersebut.

Menurutnya, keputusan itu dibuat kerana kerajaan negeri memang berhasrat untuk memindahkan air ke utara Perak melalui pembinaan loji rawatan air baharu bagi menyelesaikan masalah pengairan pertanian di kawasan berkenaan.

“Kita telah maklumkan bahawa kerajaan Perak dan kerajaan Pulau Pinang telah mencapai kata persetujuan iaitu Perak akan membekalkan air terawat ke Pulau Pinang, bukan air mentah.

“Kedua-dua negeri telah bersetuju menubuhkan jawatankuasa bersama dan kedua-duanya nanti akan mengemukakan permohonan kepada kementerian berkaitan peruntukan yang secukupnya bagi kita membina loji rawatan air di Perak untuk tujuan berkenaan,” katanya seperti dilapor Sinar Harian.

Saarani berkata, keputusan itu juga dibuat susulan pengumuman Perdana Menteri, Datuk Seri Anwar Ibrahim berhubung cadangan pembukaan kawasan perindustrian berteknologi tinggi di daerah Kerian, yang memerlukan bekalan air mencukupi untuk memenuhi permintaan industri di kawasan tersebut.

Pada 8 November lalu, media melaporkan bahawa Ketua Menteri Pulau Pinang, Chow Kon Yeow memaklumkan isu berkaitan bekalan air antara Pulau Pinang dan Perak memasuki fasa perbincangan yang positif.

Katanya, isu terbabit telah berlanjutan selama beberapa tahun dan beliau pernah berjumpa dua Menteri Besar Perak dan dua menteri berkaitan.

Author

Fazleen Safina Abd Jamil

View all posts

View all posts


PH kekal di Selangor, N. Sembilan tiada parti peroleh majoriti – SPR

PUTRAJAYA: Pakatan Harapan (PH) menang 29 daripada 56 kerusi yang diperuntukkan di Selangor selepas berjaya memperoleh majoriti 50 peratus daripada jumlah kerusi dipertandingkan dalam Pilihan Raya Negeri (PRN) hari ini.

Pengerusi Suruhanjaya Pilihan Raya (SPR), Tan Sri Abdul Ghani Salleh berkata, keputusan itu diperoleh setakat pengundian sehingga 11.31 malam tadi.

Beliau berkata, bagi keputusan di Negeri Sembilan pula, tiada mana-mana parti berjaya memperoleh majoriti melebihi 50 peratus daripada jumlah kerusi dipertandingkan.

“Sehingga 11 malam, keputusan PH ialah 17 kerusi; BN memperoleh 14 kerusi dan Perikatan Nasional (PN) dapat lima kerusi,” katanya dalam sidang akhbar di sini malam tadi. – UTUSAN

Author

Media Variasi

View all posts

View all posts


Ramasamy tak tercalon PRN Pulau Pinang, gagal pertahan DUN Perai

DAP memutuskan untuk tidak mencalonkan Timbalan Ketua Menteri, Dr P Ramasamy sebagai calon parti itu dalam Pilihan Raya Negeri (PRN) Pulau Pinang bulan depan.

Ini sekali gus menjadikan Timbalan Pengerusi DAP Pulau Pinang itu gagal untuk mempertahankan kerusi Dewan Undangan Negeri (DUN) Perai yang dimenanginya dalam Pilihan Raya Umum ke14 (PRU14).

Bahkan, ahli politik kontroversi itu akan menamatkan khidmatnya sebagai Ahli Dewan Undangan Negeri (ADUN) Perai selama tiga penggal, selepas mula menyandang kerusi itu sejak 2008 pada PRU12.

Nama beliau sebaliknya digantikan oleh Sundarajoo a/l Somu yang bakal bertanding di DUN Perai.

Keputusan itu diumumkan oleh Setiausaha Agung DAP, Anthony Loke ketika majlis pengumuman calon DAP PRN Pulau Pinang pada Selasa.

Pada PRU14, Ramasamy menang dengan majoriti 9,049 undi dalam pertembungan enam penjuru, menewaskan calon Barisan Nasional (BN), Parti Rakyat Malaysia (PRM), Parti Barisan Pulau Pinang (PFP), Parti Alternatif Rakyat (PAP) dan Bebas.

Media sebelum ini melaporkan, Ramasamy menggesa Perdana Menteri, Datuk Seri Anwar Ibrahim melakukan reformasi dalam sektor perkhidmatan awam, supaya ia tidak lagi hanya didominasi oleh satu kaum.

Katanya, perdebatan bahawa penyertaan ramai orang Melayu dalam sektor awam, bagi mengimbangi dominasi kaum Cina dalam ekonomi seperti dinyatakan bekas Perdana Menteri, Tun Dr Mahathir Mohamad, tidak lagi boleh diguna pakai.

Sementara itu, Ramasamy mendakwa, beberapa penerbitan memutar belit hantaran Facebook (FB) peribadinya, yang meminta pembaharuan dalam sektor perkhidmatan awam negara.

Author

View all posts


Dua tahun bayar rumah ‘ghaib’ di Spektra 1 Petra Jaya tambah beban B40

Oleh: ARRIAN ZAYNE

KUCHING: Dua tahun bayar rumah ‘ghaib’ di Perumahan Spektra 1, Petra Jaya Kuching Sarawak menghimpit Suherman Sari yang masih menanti pembelaan nasib pembeli sepertinya bilakah projek perumahan itu akan siap.

Membayar ansuran hampir RM1,000 setiap bulan sejak tahun 2020 yang lalu penjawat awam berusia 36 tahun ini mendedahkan bayaran itu kini menjadi beban ekoran turut terpaksa membayar sewa rumah.

“Selain itu saya dan pembeli yang lain juga terpaksa membayar hutang bulanan yang lain seperti kereta dan beberapa lagi tanggungan,” katanya ketika ditemui MEDIA VARIASI.

Mengenang nasib serta rasa dianiaya pihak pemaju dari Kuala Lumpur, Suherman berharap kerajaan Sarawak membela nasib mereka.

“Kami amat berharap kerajaan negeri membantu kami kerana projek perumahan ini sudah lama tergendala,” ujarnya.

Keadaan ini kata Suherman berlarutan dalam tempoh hingga setahun ini kerana lokasi rumah yang ditukar oleh pemaju tetapi sehingga kini lokasi baharu itu masih dipenuhi hutan.

“Saya memohon pihak kerajaan membantu kami untuk mencari penyelesaian ketika ini pihak bank hanya membantu dari segi moratorium selama enam bulan namun ini adalah bulan terakhir untuk saya,” jelasnya.

Pada masa sama, beliau dan pembeli rumah yang lain turut berharap polisi pembelian rumah dikaji semula kerana ia lebih berpihak (melindungi) kepada pemaju daripada pembeli.

Sejak tahun 2020 lagi para pembeli rumah bagi empat projek perumahan di kawasan DUN Pantai Damai iaitu Perumahan Sentoria Fasa 5 & 7 serta Perumahan Spektra 1 & 2 meraih perhatian agar nasib mereka dibela.

Projek perumahan bernilai antara RM100,000 sehingga RM300,000 itu sepatutnya didiami golongan B40 ini bukannya memberi manfaat namun menambah beban mereka ini.

Author

Media Variasi

View all posts

View all posts


‘Haram sebarkan video, gambar mangsa rentung’ – Dr Zulkifli

CYBERJAYA: Tragedi pesawat ringan terhempas di Lebuhraya Guthrie, dekat Elmina pada petang Khamis telah mengorbankan 10 mangsa iaitu penumpang pesawat, dua kru serta dua orang awam yang kebetulan berada di tempat kejadian.

Video serta gambar-gambar berkaitan tragedi tersebut sehingga hari ini masih boleh didapati di media sosial termasuk mayat yang telah rentung terbakar.

Bekas Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri tampil memberi teguran kepada pengguna media sosial.

Menurut Dr Zulkifli, tindakan menyebar video atau gambar mangsa rentung dalam tragedi terbabit adalah haram.

“Haram sebarkan video atau gambar mangsa yang rentung dalam tragedi tersebut. Itu akan melukakan hati keluarganya, juga melibatkan maruahnya,” katanya menerusi Twitternya.

Dalam pada itu, Dr Zulkifli mendoakan agar mangsa-mangsa terlibat dikurniakan syahid akhirat (kematian berpunca dari kemalangan).

“Takziah saya ucapkan kepada 10 keluarga mangsa tragedi pesawat terhempas di Elmina. Diharapkan moga-moga mereka dikurniakan syahid akhirat atas makna sahib al-hadm (orang yang ditimpa runtuhan),” luahnya.

Author

Nurul Ain Japri

View all posts

View all posts


Nuinda dinobat Tokoh Guru Kebangsaan 2023

MELAKA: “Jadilah guru insani yang berjiwa mulia, berhati ikhlas, sanggup berjuang mendidik anak-anak bangsa demi pembangunan negara kita dan generasi akan datang,” nasihat Tokoh Guru Kebangsaan 2023, Datuk Dr Nuinda Alias, 61.

Bekas Pengetua Cemerlang Gred C itu berkata, anugerah yang diterima itu diharap dapat menjadi inspirasi dan motivasi kepada rakan guru lain yang masih dalam perkhidmatan dan perjuangan sebagai pendidik.

Anak kelahiran Sabah itu berkata, anugerah berkenaan adalah pengiktrafan tertinggi diterimanya sepanjang bergelar guru dan pemimpin sekolah selepas meninggalkan dunia pendidikan pada 6 Februari 2022.

“Saya tidak terfikir dinobat sebagai Tokoh Guru Kebangsaan kerana titik permulaan saya sebagai seorang guru ialah ingin membantu pelajar saya mencapai sesuatu kejayaan.

“Keikhlasan saya mendidik anak bangsa, saya serahkan kembali kepada Allah SWT dan akhirnya hari ini saya mendapat anugerah ini… pengiktirafan ini juga antaranya disebabkan doa guru dan anak murid saya,” katanya ketika ditemui pemberita selepas Majlis Pelancaran Sambutan Hari Guru 2023 Peringkat Kebangsaan Ke-52 di Pusat Dagangan Antarabangsa Melaka (MITC) Ayer Keroh di sini hari ini.

Anugerah itu disampaikan Perdana Menteri, Datuk Seri Anwar Ibrahim yang merasmikan majlis pelancaran tersebut.

Turut hadir Ketua Menteri Melaka, Datuk Seri Ab Rauf Yusoh dan Menteri Pendidikan, Fadhlina Sidek.

Nuinda menerima wang tunai dan loket emas bernilai keseluruhan RM50,000, dua tiket penerbangan ke luar negara, plak iringan dan sijil penghargaan.

Ibu kepada empat anak itu telah menerima pelbagai anugerah sepanjang perkhidmatannya antaranya termasuk Anugerah Perkhidmatan Cemerlang (APC) 1999, 2008 dan 2015, Anugerah Pemimpin Kokurikulum Negeri Sabah (2017), Anugerah Pengetua Contoh Negeri Sabah (2020) dan Anugerah Tokoh Guru Negeri Sabah (2022).

Beliau juga banyak terlibat dalam aktiviti kokurikulum di peringkat antarabangsa apabila berjaya membawa anak muridnya menyertai Kejohanan Skuasy Terbuka Qatar 2019 dan menjadi ketua kontinjen bagi Kejohanan Piala Dunia Tarian dalam tempoh 2011 hingga 2016.

Sementara itu, penerima anugerah Tokoh Kepimpinan Pendidikan Kebangsaan 2023, Datuk Mazlan Mohamad, 69, berkata, beliau memilih bidang pendidikan bukan untuk mendapat sebarang anugerah tetapi untuk menggalas tanggungjawab mendidik anak bangsa.

“Saya meletakkan diri saya selain kerja rutin, mempunyai matlamat dalam perkhidmatan pendidikan iaitu pendidikan itu mesti dikuasai dan diperolehi oleh semua.

“Kita sebagai seorang guru, mendidik adalah tanggungjawab kita… memastikan supaya semua anak murid kita, semua rakyat Malaysia mendapat pendidikan sewajarnya. Itulah yang pegangan hidup saya,” katanya yang telah berkhidmat selama 34 tahun sebagai guru sebelum bersara pada 2016.

Anak kelahiran Raub, Pahang itu berkata, beliau sangat terharu dan bangga dengan pengiktirafan yang diterima yang akan menjadi pendorong untuknya memberikan sumbangan kepada masyarakat.

Berpegang teguh pada slogan ‘education for all, no child left behind’, (pendidikan untuk semua, tiada kanak-kanak ketinggalan) beliau mengasaskan Sekolah Bimbingan Jalinan Kasih di Kuala Lumpur bagi memastikan anak gelandangan mendapat pendidikan sewajarnya.

Mazlan turut menerima wang tunai dan loket emas bernilai keseluruhan RM50,000, dua tiket penerbangan ke luar negara, plak iringan dan sijil penghargaan. – BERNAMA


Piala FA: Kejayaan hasil kerja keras pemain – Bidoglio

KUALA LUMPUR: Ketua Jurulatih Johor Darul Ta’zim (JDT) yang baharu, Hector Bidoglio gembira dengan aksi luar biasa pemainnya dalam membantu beliau memperoleh kejuaraan sulung, selepas mengambil alih tempat bekas Ketua Jurulatih, Benjamin Mora, Julai lepas.

JDT menjulang Piala FA selepas menumpaskan Terengganu FC 3-1 di hadapan 84,321 penonton yang memenuhi Stadium Nasional Bukit Jalil di sini malam tadi.

Pengendali dari Venezuela itu amat gembira dengan aksi pasukannya yang memberikan tekanan yang tinggi kepada lawan dan itu sudah tentu membantu pasukan Harimau Selatan untuk memperoleh kejuaraan pertama Piala FA semenjak memenanginya pada 2016 selepas menewaskan PKNS FC , 2-1.

“Sebelum saya datang ke JDT, saya sedar pasukan ini adalah ‘pemenang’, mereka sering melangkah ke final di Malaysia dan saya rasa bangga untuk membantu JDT memenangi Piala FA malam ini.

Terima kasih kepada ‘boss’ kami Tunku Ismail Sultan Ibrahim dan juga mereka di dalam kelab di atas kepercayaan anda kepada kami,” katanya selepas sidang media selepas perlawanan di sini malam tadi.

Pada masa sama, jurulatih berusia 54 tahun ini menzahirkan kekagumannya kepada prestasi penjaga gawangnya, Mohd Farizal Marlias pada aksi final malam ini selepas beliau berjaya menyekat percubaan berbahaya Kapten Terengganu FC, Kipre Tchetce pada minit ke-25 perlawanan.

“Farizal tidak diturunkan dalam dua perlawanan sebelum ini tapi malam ini beliau mempamerkan kehebatannya sebagai penjaga gol. Beliau bukan sahaja hebat di padang tetapi juga cemerlang di dalam bilik persalinan,” katanya.

Bidoglio juga berkata mereka akan bekerja keras untuk memastikan mereka memenangi tiga kejuaraan dengan mempertahankan Piala Liga Super dan menjulang Piala Malaysia tahun ini.

Sementara itu, Ketua Jurulatih Terengganu FC (TFC), Nafuzi Zain berkata pihaknya akur dengan kekalahan dialami dan menyifatkan JDT pasukan yang serba-serbi lengkap dengan ramai pemain  berkualiti di atas padang.

“Pada malam ini kita dapat saksikan corak permainan penguasaan bola yang selalu kita terapkan semasa berlawan dengan pasukan lain tidak menjadi ke atas JDT.

Ia sememangya sukar untuk diadaptasi pada perlawanan ini kerana mereka (JDT) lebih kehadapan dengan memperkukuhkan corak permainan tekanan tinggi,” katanya.

Biarpun tewas, Nafuzi tetap memuji semangat juang dipamerkan Skuad Penyu selain menyatakan masih banyak yang perlu dipelajari anak buahnya khususnya pemain muda untuk melangkah lebih jauh selepas ini. – BERNAMA


Tiga maut, empat cedera nahas tiga kenderaan di Rompin

KUANTAN: Tiga lelaki maut manakala empat cedera dalam kemalangan membabitkan tiga kenderaan di Kilometer 126 Jalan Kuantan-Segamat di Rompin, dekat sini malam tadi.

Ketua Polis Daerah Rompin DSP Mohd Azahari Mukhtar berkata kemalangan pada pukul 8.50 malam itu  melibatkan sebuah treler, kereta Proton Iswara dan Perodua Axia.

“Mangsa yang maut ialah kelindan treler Abdul Raziz Mohdal, 40, dari Segamat, Johor; pemandu Iswara Mohd Khairol Md Tahir, 36, dan penumpang belakang kereta itu Zairulzaimy Jambi, 18, dengan kedua-duanya beralamat di Pekan, dekat sini,” katanya menerusi kenyataan di sini hari ini.

Menurut beliau kemalangan dipercayai berlaku apabila kereta dipandu Mohd Khairol dari arah Segamat terbabas ke laluan bertentangan lalu bertembung dengan treler, menyebabkan kenderaan tersebut hilang kawalan dan melanggar kereta Axia yang juga dari arah Segamat.

“Impak kemalangan menyebabkan treler tersebut jatuh ke cerun di sebelah kanan jalan. Mangsa yang cedera termasuk pemandu treler, dua penumpang Iswara dan pemandu Axia,” katanya.

Mohd Azahari berkata kesemua mangsa dibawa ke Hospital Muadzam Shah, Rompin untuk tindakan lanjut dan kes disiasat mengikut Seksyen 41(1) Akta Pengangkutan Jalan 1987. – BERNAMA


5 buah wajib cuba di bumi Borneo!

SETIAP destinasi pasti mempunyai keunikan tersendiri yang adakalanya tidak boleh ditemui di tempat lain.

Bercerita tentang bumi Borneo iaitu di negeri Sabah, pastinya rata-rata individu yang pertama kali menjejakkan kaki di negeri itu berasa teruja melihat sesuatu yang unik dan tiada di Semenanjung Malaysia.

Baru-baru ini, MEDIA VARIASI berpeluang mengikuti pengembaraan Ekspresi Cuti Cuti Malaysia di Sabah anjuran Tourism Malaysia. Menerusi pengembaraan itu, terdapat lima jenis buah-buahan di Borneo yang menarik perhatian dan pastinya sukar ditemukan di Semenanjung Malaysia.

Ikuti bacaan ini untuk ketahui lima jenis buah unik di Borneo!

1. Buah Kesusu

Salah satu tumbuhan yang semakin sukar ditemui baik di Semenanjung mahupun Borneo adalah buah kesusu. Rezeki menjejakkan langkah ke Taman Pertanian Sabah di Tenom, membuatkan kami berpeluang melihat sendiri keunikan buah kesusu yang seakan-akan virus ‘Corona’!

Jika diamati, buah ini turut kelihatan seperti ‘adik-beradik’ cempedak dan nangka, namun masih unik kerana bentuknya yang aneh ibarat alien. Jadi memang sukarlah nak jumpa di dunia!

Buah kesusu atau nama saintifiknya Artocarpus Limpato ini cuma ditemukan dalam hutan dan sering dimakan oleh haiwan seperti rusa, kijang dan babi hutan.

Selain nama kesusu, nama lain yang digunakan ialah seperti Buruni, Ematak, dan Karon.

2. Buah Bambangan

Ini pula sejenis buah mangga yang popular di Borneo dikenali sebagai buah bambangan.

Kalau tengok depan-depan memang nampak macam mangga di Semenanjung akan tetapi, saiznya sedikit besar dan tekstur lebih kasar dan rasanya lebih masam. Baunya wangi sangat memang sedap kalau buah ini digaul dalam sambal!

Menariknya, kajian yang dibuat seorang saintis Universiti Tun Hussein Onn Malaysia (UTHM) mendapati, ekstrak daripada buah bambangan mampu membunuh sel kanser payudara. Haa, lepas ini kalau ke Sabah jangan lupa cari buah bambangan ye!

3. Buah Tarap

Buat anda yang gemar makan buah cempedak, jangan lupa cuba rasai keunikan buah tarap yang turut dikenali sebagai ‘cempedak berbulu’.

Buah ini juga didakwa amat berkait rapat dengan pokok-pokok nangka, cempedak dan sukun yang semua tergolong dalam genus yang sama iaitu grup Artocarpus.

Menariknya, kalau buah cempedak dan nangka akan terasa getahnya yang melekit-lekit tapi berbeza dengan buah tarap yang langsung tidak melekit.

Rasanya bukan setakat macam ‘feeling’ makan cempedak sebab ada rasa macam makan campuran cempedak, nangka dan pisang! Kalau buat goreng tepung pun ‘ongsoi’!

4. Durian Dalit

Durian lovers! Anda wajib rasai keunikan rasa durian dalit ini! Bentuk, rupa memang sama macam durian-durian yang sedia ada kita kenali tapi rasanya amat berbeza. Bau pun tak macam durian.

Durian dalit ini adalah antara buah eksotik yang mendapat permintaan tinggi ketika musim buah.

Warnanya boleh jadi antara merah, kuning ke oren dan rasanya seperti makan ‘butter’! Aneh bukan?

5. Longan Brazil

Alang-alang dah sampai di bumi Borneo, rajin-rajinkanlah diri mencari buah longan brazil yang juga dikenali sebagai matoa.

Kebiasaanya buah longan brazil ini bermusim pada bulan September – November.

Jika buah longan biasanya digigit atau kopek kulitnya, berbeza dengan ‘buah kristal’ ini yang mempunyai cara tersendiri untuk dibukanya.

Rasanya tak macam longan biasa sebab ada rasa seperti makan campuran buah laici dan rambutan. Memang sedap kalau dapat yang baru petik dari pokok, manis!

Author

Diyana Rahip

View all posts

View all posts


Patimah lahir ketika laungan pertama Merdeka

TAMPIN: Detik 12 tengah malam sambutan hari merdeka buat pertama kali dalam sejarah negara menjadi kenangan paling penting buat seorang suri rumah, Patimah Samat, 66.

Ketika itu, ibunya Dara Leman, bukan hanya sedang bertarung sakit untuk melahirkannya, bahkan, sempat berkumpul bersama-sama dengan penduduk Estet Gomali di Segamat, Johor untuk laungan ‘merdeka’.

Kata Patimah, ibunya sempat berkongsikan kisah itu turut bercerita mengenai dia terpaksa pulang ke rumah yang terletak berdekatan tempat berhimpun di estet berkenaan kerana air ketubannya sudah pecah.

“Ibu merupakan orang asli Temuan dari Gemencheh merantau untuk bekerja memotong getah di estet berkenaan. Kemudian berkahwin dengan lelaki berketurunan Jawa di Segamat lalu terus menetap di estet berkenaan.

“Ikutkan berdasarkan cerita ibu, ibu sudah sakit sejak senja, namun bersemangat hendak berarak dan laungkan merdeka pada tengah malam itu,” katanya ketika ditemui di Perkampungan Orang Asli Kampung Sungai Lerek, di sini semalam,

Jelas Patimah yang merupakan anak ketiga daripada lima beradik, semasa penduduk estet yang berbilang kaum terdiri daripada Melayu, India, dan Cina melaungkan merdeka, ibu selamat melahirkannya dengan bantuan bidan di estet berkenaan.

Ujarnya, membesar di estet pada zaman awal kemerdekaan menjadi kenangan yang banyak dikongsikan kepada lapan anak termasuk seorang sudah meninggal dan 18 cucunya sebagai pengajaran untuk lebih menghargai nikmat kemerdekaan hari ini.

“Empat daripada lapan anak saya merupakan penjawat awam dengan bekerja sebagai guru, jururawat dan agensi kerajaan.

“Dulu susah mahu makan, kadang tak makan. Minum air gula sahaja, teh, kopi tiada. Raya pun tak ada jumpa daging. Sekarang alhamdulilah, mewah.

“Itu sebab saya selalu cakap anak cucu belajar betul-betul, ingat masa depan,” jelasnya. – Kosmo

Authors

Media Variasi

View all posts

Diyana Rahip

View all posts

View all posts

View all posts


Anwar saman Muhyiddin dakwaan gaji Penasihat Ekonomi Selangor RM15 juta

KUALA LUMPUR: Perdana Menteri, Datuk Seri Anwar Ibrahim hari ini memfailkan saman terhadap Tan Sri Muhyiddin Yassin berhubung ucapan berbaur fitnah mengenai dakwaan beliau menerima gaji sebanyak RM15 juta semasa berkhidmat sebagai Penasihat Ekonomi Negeri Selangor.

Anwar, 75, memfailkan saman itu menerusi Tetuan S.N. Nair & Partners di Mahkamah Tinggi di sini, dengan menamakan Muhyiddin, 75, sebagai defendan tunggal.

Berdasarkan pernyataan tuntutan, Anwar mendakwa pada 5 Disember lepas, Muhyiddin yang juga Pengerusi Perikatan Nasional (PN) telah membuat kenyataan itu dalam satu ucapan semasa ‘Grand Finale Perikatan Nasional Padang Serai’ di Taman Selasih, Kulim sebagai menyokong calon PN, Datuk Azman Nasrudin bagi Pilihan Raya Umum ke-15 dengan ratusan pengunjung telah menghadiri ceramah tersebut.

Pengerusi Pakatan Harapan itu mendakwa ucapan dalam ceramah itu telah diterbitkan atau menyebabkan penerbitan semula di aplikasi TikTok di bawah nama “@beritakini8”, yang telah mendapat tontonan melebihi 1.1 juta kali, 6,061 komen, melebihi 21,400 butang ‘like’, melebihi 1,360 butang ’favourite’, dan 2,169 kali perkongsian setakat tarikh notis tuntutan plaintif bertarikh 7 Dis.

Dakwanya, kenyataan fitnah itu telah dipetik oleh MalaysiaKini dan ia diterbitkan menerusi artikel di portal berkenaan bertajuk “MB’s aide to Muhyiddin: Anwar paid RM1 as S’gor economic adviser” pada hari sama (7 Dis).

Anwar mendakwa, pada keesokannya, keseluruhan ucapan dalam ceramah tersebut telah diterbitkan atau menyebabkan penerbitan semula oleh Muhyiddin di akaun Facebooknya di bawah nama ‘Muhyiddin Yassin’ dengan mendapat tontonan melebihi 42,000 kali, 506 komen, melebihi 2,800 reaksi dan 48 perkongsian setakat tarikh pemfailan saman itu.

Menurut Anwar, kenyataan fitnah itu antaranya membawa maksud beliau seorang yang tidak boleh dipercayai dan tidak jujur mengenai penerimaan jutaan ringgit daripada Kerajaan Negeri Selangor sebagai Penasihat Ekonomi dan menipu orang ramai dengan menyatakan bahawa beliau telah menerima RM1 sebagai gaji untuk perkhidmatan beliau sebagai Penasihat Ekonomi.

Beliau mendakwa kenyataan-kenyataan fitnah itu dirancang terlebih dahulu bertujuan untuk memperlekehkan, memfitnah reputasi serta perwatakan plaintif secara serius selain memburukkan nama baik dan karakternya yang merupakan seorang penyokong teguh kedaulatan undang-undang serta reformasi sosial.

“Dalam memberi kenyataan dalam ucapan itu, jelas defendan berniat jahat dengan tidak mengendahkan jawapan rasmi bekas Menteri Besar Selangor, Tan Sri (Abdul) Khalid Ibrahim semasa persidangan Dewan Undangan Negeri Selangor pada 27 Mac 2012, yang beliau (Khalid) telah menyatakan secara jelas bahawa gaji saya sebagai Penasihat Ekonomi Negeri Selangor hanyalah jumlah simbolik RM1,” dakwa plaintif dalam pernyataan tuntutan itu.

Anwar mendakwa Muhyiddin juga keberatan untuk memohon maaf dan menarik balik kenyataan tersebut, malah terus menerbitkannya dan tidak memadamkannya sehingga kini, walaupun beliau telah menafikannya.

Sehubungan itu, Anwar menuntut Muhyiddin antaranya ganti rugi am, ganti rugi teruk, ganti rugi teladan, ganti rugi pampasan dan selain perintah injunksi untuk menghalangnya daripada terus menerbitkan atau mengedarkan kenyataan fitnah serupa.

Peguam Datuk S.N. Nair, yang mewakili Anwar, ketika dihubungi Bernama berkata, saman itu difailkan pada 10.30 pagi tadi. – BERNAMA


Pertikai Lembaga Pengampunan, Abdul Hadi disiasat bawah Akta Hasutan

JOHOR BAHRU: Polis Johor menasihatkan orang ramai agar tidak menyentuh isu Agama, Raja dan Kaum (3R) demi menjaga dan mengekalkan ketenteraman awam.

Ketua Polis Johor, Datuk Kamarul Zaman Mamat berkata, tindakan akan diambil kepada semua pihak tanpa mengira parti jika menyentuh isu berkenaan.

“Polis sedang menyiasat kenyataan Presiden PAS, Tan Sri Abdul Hadi Awang yang mempertikaikan kuasa Lembaga Pengampunan menerusi ceramahnya di Markas PAS Bakri, Muar pada 26 Ogos lalu.

“Siasatan dijalankan oleh Unit Siasatan Jenayah Terkelas (USJT) Bukit Aman mengikut Seksyen 4(1) Akta Hasutan 1948.

“Jika disabit kesalahan boleh dikenakan denda hingga RM5,000 atau penjara maksimum tiga tahun atau kedua-duanya sekali,” katanya dalam kenyataan pada Isnin.

Terdahulu, Abdul Hadi ketika berucap dalam Ceramah Perdana PN Johor di Markas PAS Kawasan Bakri mendakwa, cara negara ini memberikan pengampunan kepada seseorang pesalah adalah tidak sesuai dengan apa yang diajarkan Islam.

Beliau berkata, pihak yang berhak memberikan pengampunan ialah ahli keluarga seseorang yang menjadi mangsa jenayah, bukannya Lembaga Pengampunan.

“Undang-undang Islam dilaksanakan untuk mendidik bukan menyeksa,” kata Ahli Parlimen Marang itu.

Author

Fazleen Safina Abd Jamil

View all posts

View all posts


Bangganya kau! Ustaz tegur Ifa Raziah

Oleh: FATTAH RAZZAQ

KUALA LUMPUR: Seorang pendakwah, Ustaz Ahmad Dusuki Abdul Rani menegur perbuatan penyanyi dan juga usahawan Ifa Raziah yang bergelek pada satu majlis akikah, baru-baru ini.

Menerusi hantaran Facebook miliknya, beliau secara umum memberi nasihat kepada umat Islam berhubung setiap harta yang diperolehi dan cara ia dibelanjakan kelak akan di soal oleh Allah SWT.

“Tidak semua yang boleh bawa masuk duit tu menjadi keuntungan bagi kehidupan kita, dibimbang jika yang masuk duit itu membawa kepada kecelakaan pada masa depan.

“Setiap mukmin akan di soal di hadapan Allah nanti dari mana ia mendapatkan hartanya dan ke mana ia membelanjakan hartanya di jalan Allah,” tulisnya.

Mengulas lanjut, Ahmad Dusuki berkata, jika hartanya hanya mengenyangkan perut, tergolek-golek di akhirat nanti menjawab di hadapan Allah.

“Lebih-lebih lagi hartanya daripada sumber menggelek punggungnya dalam khalayak ramai di dunia ini.

“Kau ingat gelek dalam khalayak itu dapat pahalakah? Bangganya kau,” menurut hantaran tersebut.

Sebelum ini media melaporkan jawapan Ifa tentang tohmahan netizen selepas dikecam berkelakuan tidak sopan (bergelek) sewaktu membuat persembahan dalam sebuah majlis akikah baru-baru ini.

Menerusi laporan tersebut, Ifa mengatakan, “Saya penyanyi dangdut. Sebagai penyanyi dangdut apa yang saya kena buat ialah menyanyi, menghiburkan dan bergelek. Selama ini gelek yang beri saya makan”.

Ifa atau nama lengkapnya Saripah Raziah Mustapha berkata, terdapat dua acara dalam majlis yang dihadirinya itu iaitu akikah dan sambutan ulang tahun perkahwinan.

Author

Media Variasi

View all posts

View all posts


Wanita warga emas antara enam individu terselamat insiden tanah runtuh di Ampang

KUALA LUMPUR: Seorang wanita warga emas antara enam individu yang terselamat dalam insiden tanah runtuh berketinggian sembilan meter di Taman Halaman, Ampang, di sini, petang tadi.

Dalam kejadian itu, sebuah rumah yang didiami mereka turut mengalami kerosakan.

Pengarah Jabatan Bomba dan Penyelamat Selangor, Norazam Khamis berkata, pihaknya menerima laporan berhubung runtuhan itu pada 6.14 petang, sebelum tujuh anggota dan sebuah jentera dari Balai Bomba dan Penyelamat Ampang, digerakkan dan tiba di lokasi lima minit kemudian.

Beliau berkata pemeriksaan awal mendapati daripada dua buah rumah yang terlibat, hanya sebuah rumah yang berpenghuni dan tiada kemalangan jiwa dilaporkan.

“Runtuhan tebing berukuran anggaran 9 meter X 15 meter persegi telah berlaku, dan mengenai bahagian belakang dua buah rumah dengan satu rumah kosong dan satu rumah berpenghuni.

“Ketika kejadian, dalam rumah berpenghuni itu terdapat enam orang iaitu seorang wanita warga emas berusia 70-an, seorang lelaki dan seorang wanita dewasa masing-masing berusia 40-an dan tiga remaja perempuan berumur di antara 10 hingga 16 tahun,” katanya dalam kenyataan hari ini.

Norazam berkata kesemua mereka dinasihatkan keluar dari rumah buat sementara waktu bagi mengelakkan kejadian tidak diingini.

Beliau berkata ketika ini, bomba sedang membuat pemantauan di lokasi kejadian sebagai langkah berjaga-jaga. – BERNAMA


Hamzah nafi krisis dengan Muhyiddin

CYBERJAYA: Datuk Seri Hamzah Zainudin menafikan dakwaan bahawa beliau mempunyai masalah dengan Presiden Parti Pribumi Bersatu Malaysia (Bersatu), Tan Sri Muhyiddin Yassin.

Setiausaha Agung Bersatu itu juga berkata, isu merebut jawatan Presiden itu sama sekali tidak pernah timbul, sebaliknya dakwaan tersebut hanya rekaan orang luar semata-mata.

“Siapa yang cakap? Dalam mesyuarat kami terdiri Presiden (Bersatu), Timbalan Presiden dan saya Setiausaha Agung baik saja. Tidak ada masalah.

“Ini mesti ada orang luar yang nak buat cerita bukan-bukan. Tak ada pun cerita tentang (saya nak bertanding jawatan Presiden) sebab pemilihan lagi 18 bulan. Apa hal nak cerita pasal perpecahan?,” katanya seperti dilapor Berita Harian.

Mengulas lanjut, Ahli Parlimen Larut itu berkata, perselisihan untuk merebut jawatan itu tidak pernah berlaku, memandangkan Muhyiddin yang melantik beliau sebagai Setiausaha Agung.

Katanya, tindakan keluar daripada parti atau dipecat daripada parti akan terjadi sekiranya dakwaan itu benar-benar berlaku.

“Tidak ada. Saya Setiausaha Agung, Tan Sri Muhyiddin adalah Presiden. Dia lantik saya sebagai Setiausaha Agung. Pasal apa nak (berlaku) perpecahan? Kalau saya tak suka dia saya berhenti. Kalau dia tak suka saya dia pecat saya.

“Adakah perkara itu berlaku? Apa hal ini buat cerita yang bukan-bukan. Sebab itu kita tengok rakan-rakan (dalam Bersatu) semua kami bersama, baik saja,” katanya.

Terdahulu, timbul desas-desus mengenai hubungan Hamzah dengan Muhyiddin berantakan, berikutan isu merebut jawatan Presiden Bersatu.

Malah, Hamzah dida calon utama untuk menggantikan Muhyiddin yang dikatakan tidak akan mempertahankan jawatan Presiden pada pemilihan akan datang.

Author

Fazleen Safina Abd Jamil

View all posts

View all posts


PRN: Guan Eng, Kon Yeow pertahan kerusi di P.Pinang

CYBERJAYA: DAP mempertaruhkan dua nama besar selaku calon yang akan bertanding pada Pilihan Raya Negeri (PRN) Pulau Pinang bulan depan.

Salah seorang daripadanya adalah Pengerusi DAP, Lim Guan Eng yang akan mempertahankan kerusi Dewan Undangan Negeri (DUN) Air Putih yang disandangnya kini.

Guan Eng merangkap Ahli Parlimen Bagan memegang jawatan sebagai Ahli Dewan Undangan Negeri (ADUN) Air Putih sejak 2008.

Dalam pada itu, Ketua Menteri Pulau Pinang, Chow Kon Yeow turut kekal mempertahankan kerusi DUN Padang Kota.

Kon Yeow yang juga Ahli Parlimen Batu Kawan menang bertanding DUN Padang Kota sekali gus menewaskan calon Barisan Nasional (BN) dan Parti Bersama Malaysia pada Pilihan Raya Umum ke-14 (PRU14).

Perkara itu diumumkan oleh Setiausaha Agung DAP, Anthony Loke pada majlis pengumuman calon DAP PRN Pulau Pinang pada Selasa.

Menurut Anthony, seramai 19 calon termasuk tujuh muka baharu dicalonkan di Pulau Pinang.

Antara tujuh muka baharu yang ditampilkan ialah Phee Syn Tze yang bakal bertanding di DUN Sungai Puyu; Chee Yeeh Keen (Bagan Jermal); K. Kumaran (Bagan Dalam); S. Sundarajoo (Perai); Joshua Woo Sze Zeng (Pulau Tikus); Wong Yuee Harng (Pangkalan Kota); Connie Tan Hooi Peng (Seri Delima).

Sementara itu, tujuh penyandang digugurkan dalam senarai calon PRN kali ini termasuk lima Exco kerajaan negeri iaitu Phee Boon Poh (Sungai Puyu); Soon Lip Chee (Bagan Jermal); Chong Eng (Pangkalan Kota), Yeoh Soon Hin (Paya Terubong) dan P. Ramasamy (Perai).

Turut digugurkan ialah M. Satees (Bagan Dalam) dan Lee Chun Kit (Pulau Tikus).

Manakala 10 penyandang kerusi sama kekal bertanding di kerusi DUN masing-masing pada PRN kali ini.

Mereka terdiri daripada Heng Lee Lee (Berapit); Jason Hng Mooi Lai (Jawi); Zairil Khir Johari (Tanjong Bungah); dan Teh Lai Heng (Komtar).

Turut kekal tersenarai sebagai calon ialah Jagdeep Singh Deo (Datok Keramat); Liew Siew Khim (Sungai Pinang); Ong Ah Teong (Batu Lanchang); Joseph Ng Soon Siang (Air Itam).

Daniel Gooi Zie Sen yang sebelum ini menyandang kerusi DUN Pangkalan Kota kali ini akan bertanding di kerusi Padang Lalang.

Manakala Wong Hon Wai pula yang sebelum ini menerajui Parlimen Bukit Bendera akan bertanding di kerusi DUN Paya Terubong.

Dalam majlis sama, Loke turut mengumumkan dua calon DAP yang akan bertanding di Kedah iaitu Teh Swee Leong (Kota Darul Aman) dan Tan Kon Yew (Derga).

Sebelum ini, DAP mengumumkan 15 calon akan dipertaruhkan di Selangor, dan 11 lagi di Negeri Sembilan.

Author

Fazleen Safina Abd Jamil

View all posts

View all posts


Kena pecat UMNO, Noh Omar jadi penceramah bebas

KUALA SELANGOR: Bekas Pengerusi UMNO Selangor, Tan Sri Noh Omar terbuka menerima jemputan mana-mana parti termasuk bekas partinya sebagai penceramah bebas.

Menurut bekas Ahli Parlimen Tanjong Karang itu, walaupun sedang berehat daripada arena politik, beliau akan hadir sebagai penceramah khususnya menjelang Pilihan Raya Negeri (PRN) tidak lama lagi.

“Sekarang ini saya tengah berehat, tetapi yang pasti saya jadi penceramah bebas.

“Jika BERSATU nak jemput saya bagi ceramah masa Pilihan Raya Negeri (PRN) nanti, saya akan bagi ceramah.

“Kalau PAS nak jemput pun saya akan datang. Kalau UMNO sudi nak jemput, jemputlah… tiada masalah,” katanya seperti dilapor Berita Harian.

Beliau berkata demikian pada sidang media selepas Majlis Jasamu Dikenang di Pasir Penambang, di sini, pada Ahad.

Untuk rekod, Majlis Kerja Tertinggi (MKT) UMNO memecat Noh apabila beliau mencabar Presiden, Datuk Seri Ahmad Zahid Hamidi supaya memecat keahliannya selepas MKT memutuskan untuk menggantung keahliannya selama enam tahun.

Author

Diyana Rahip

View all posts

View all posts


Polis tahan lelaki ada masalah mental rosakkan kubur di Sibu

SIBU: Polis menahan seorang lelaki yang memiliki sejarah masalah mental pada Khamis, kerana disyaki menceroboh dan merosakkan kubur di Tanah Perkuburan Islam Al-Qadim yang berusia lebih 100 tahun, di sini Sabtu lepas.

Ketua Polis Daerah Sibu, ACP Zulkipli Suhaili berkata, suspek berumur 49 tahun itu ditahan di Jalan Channel di sini kira-kira pukul 1 tengah hari dan dirujuk ke wad psikiatri Hospital Sibu.

“Kertas siasatan akan dirujuk ke Pejabat Timbalan Pendakwa Raya dalam masa terdekat untuk mendapatkan arahan lanjut,” katanya dalam satu kenyataan di sini.

Beliau berkata, laporan polis berhubung kejadian itu dibuat kira-kira 1.58 tengah hari Sabtu lepas dan siasatan awal mendapati 11 lot kubur dengan batu nisannya dicabut dan patah manakala empat lot lagi mengalami kerosakan.

Beliau berkata, kes itu disiasat di bawah Seksyen 297 Kanun Keseksaan kerana pencerobohan di tempat-tempat perkuburan dan meminta orang ramai yang mempunyai maklumat lanjut berhubung kes itu agar menghubungi pegawai penyiasat, Inspektor Ahmad Hakimi Abd Azid menerusi talian 011-31873715. – BERNAMA


‘Tipu! Tipu! Tipu lagi!’

CRISTIANO Ronaldo berang apabila penganjur Ballon d’Or melakukan pembohongan dan membandingkan dirinya dan Lionel Messi berhubung anugerah berprestij itu, lapor Mirror.

Sebelum ini, Pascal Ferre mendakwa bahawa satu-satunya impian Ronaldo ketika menamatkan kariernya adalah memiliki lebih banyak Ballon d’Or untuk mengalahkan Messi.

“Ronaldo hanya ada satu cita-cita iaitu bersara dengan lebih banyak Ballon d’Or berbanding Messi. Saya tahu kerana dia yang memberitahu saya,” katanya yang juga ketua pengarang majalah France Football.

Tidak hanya berdiam diri, bekas bintang Manchester United itu menafikan tuduhan tersebut dan mendakwa Ferre melakukan pembohongan.

“Pascal Ferre berbohong. Dia menggunakan nama saya untuk menaikkan namanya dan syarikat penerbitan tempat dia bekerja.

“Tak boleh diterima bahawa individu yang bertanggungjawab untuk memberi hadiah berprestij itu boleh berbohong dengan cara ini dan tidak menghormati orang lain yang sentiasa menghormati Perancis, bola sepak dan Ballon d’Or.

“Dan sekali lagi dia berbohong hari ini dengan mendakwa, ketidakhadiran saya pada majlis anugerah itu adalah berpunca saya dikuarantin,” tulisnya di laman Instagram.

Pada masa sama, pemain berusia 38 tahun itu menegaskan bahawa dia sentiasa memperjuangkan semangat kesukanan.

“Saya sentiasa ingin mengucapkan tahniah kepada mereka yang menang, demi semangat kesukanan dan permainan adil yang telah membimbing kerjaya saya sejak dari awal. Saya melakukannya kerana saya tidak pernah bersaing dengan sesiapa.

“Saya sentiasa menang untuk diri saya sendiri dan untuk kelab yang saya wakili. Saya menang untuk diri saya sendiri dan untuk mereka yang menyayangi saya. Saya tidak menang bersaing dengan sesiapa pun.

“Cita-cita terbesar dalam karier saya adalah memenangi kejuaraan kebangsaan dan antarabangsa untuk kelab yang saya wakili dan untuk pasukan kebangsaan di negara saya,” tambahnya.

Ronaldo yang ketika ini menyertai kelab Arab Saudi, Al Nassr kekal merangkul lima anugerah Ballon d’Or.

Ini sekali gus menyaksikan pemain itu ketinggalan jauh di belakang pesaing utamanya pada 30 Oktober depan, apabila Messi bakal merangkul gelaran itu buat kali kelapan.

Awal minggu ini, laporan media mendakwa bahawa, bintang Inter Miami itu dijangka memenangi Ballon d’Or bagi tahun 2023, berikutan kejayaannya di Piala Dunia bersama Argentina.

Kali terakhir Messi, 36, merangkul anugerah bola emas ikonik itu adalah pada dua tahun lalu, menewaskan penyerang Poland, Robert Lewandowski.

Author

Fazleen Safina Abd Jamil

View all posts

View all posts


Bunuh: Remaja tikam jantung abang selepas bertengkar ditahan

KULIM: Seorang remaja lelaki berusia 18 tahun dipercayai membunuh abangnya dengan menikam pada bahagian jantung selepas bertengkar di rumah mereka di Taman Mahkota, di sini pada Isnin.

Ketua Polis Daerah Kulim, Superintendan Mohd Redzuan Salleh berkata, kejadian itu bagaimanapun cuba dirahsiakan oleh abang sulung dua beradik itu dengan membuat laporan palsu.

Ketua Polis Daerah Kulim, Superintendan Mohd Redzuan Salleh berkata, polis menerima laporan palsu itu yang dipercayai dibuat bagi melindungi suspek, pada jam 12.30 tengah hari Isnin.

“Dalam laporan itu, lelaki berusia 26 tahun itu memaklumkan adik keduanya (mangsa) dipercayai mati selepas terjatuh di rumah mereka pada jam 10.10 pagi hari Isnin.

“Lelaki itu kemudian membawa adik keduanya itu ke Hospital Kulim dan doktor mengesahkan mangsa meninggal dunia.

“Bagaimanapun polis meragui laporan itu dan siasatan kemudian mendapati abang sulung mangsa telah membuat laporan palsu untuk menyembunyikan kejadian sebenar,” katanya dalam kenyataan hari ini.

Mohd Redzuan berkata, pihaknya percaya berlaku pertengkaran dan pergelutan antara mangsa dengan suspek sebelum kejadian itu.

“Susulan itu, polis menahan abang sulung dan adik bongsu mangsa untuk siasatan lanjut.
“Semakan rekod mendapati, abang mangsa mempunyai satu rekod jenayah dan dadah sementara adik bongsu turut mempunyai dua rekod jenayah lampau,” ujarnya lagi.

Mohd Redzuan berkata, kedua-dua suspek direman selama tujuh hari bermula hari ini sehingga 14 Ogos ini untuk membantu siasatan.

Mayat mangsa kemudian dihantar ke Jabatan Forensik Hospital Sultanah Bahiyah (HSB) di Alor Setar untuk dibedah siasat.
Mohd Redzuan berkata, hasil bedah siasat mendapati, mangsa mati akibat tikaman di jantung.

Kes disiasat mengikut Seksyen 302 Kanun Keseksaan. – Astro Awani

Authors

Media Variasi

View all posts

Diyana Rahip

View all posts

View all posts

View all posts


PRU15: Nama calon boleh bertukar saat akhir – Irwan

SETIAWANGSA: Dalam dunia hari ini tiada yang mustahil boleh berlaku, termasuk nama calon yang masih boleh bertukar di saat akhir sebelum hari penamaan calon pada 5 November ini.

Dengan kata lain, selagi watikah belum sampai ke tangan masih ada perubahan yang boleh berlaku, tidur malam pasti tidak lena sehingga tiba ke saat itu.

Timbalan Ketua UMNO Bahagian Setiawangsa, Datuk Mohd Irwan Rizal Mohd Ali Napiah berkata, mengikut pengalamannya, senarai calon boleh berubah pada saat akhir.

“Itu pernah berlaku dan mungkin akan berlaku, selain itu ada juga calon yang menarik diri apabila sedar sukar dapat sokongan.

“Ada banyak faktor, ada juga tarik diri untuk beri peluang kepada calon yang layak, ini soal kemenangan parti bukan individu,” katanya ketika ditemui pada program Tukar Minyak Hitam Motosikal Percuma Cempaka Air Panas, di Dataran Projek Perumahan Rakyat (PPR) Air Panas, di sini, malam tadi.

Kira-kira 500 penunggang motosikal khususnya dari PPR Air Panas menerima bantuan berkenaan anjuran MyPrihatin Setiawangsa.

Terdahulu, beliau menghadiri Majlis Pengumuman Calon Parlimen BN di Pusat Dagangan Dunia (WTC).

Walaupun tidak tercalon di Parlimen Setiawangsa, namun beliau menerima dengan hati terbuka dengan ketetapan kepimpinan tertinggi parti berhubung senarai calon mewakili BN pada Pilihan Raya Umum Ke-15 (PRU15).

Dalam pada itu, Irwan memberitahu, penamaan calon pada 5 November nanti macam-macam boleh berlaku.

“Ini ketentuan Tuhan, kita semua kena bersangka baik, kalau kebetulan nama yang dicalon tak dinamakan, jangan sabotaj pula.

“Jika tak puas hati guna saluran yang betul, jangan bersikap tiada kuasa semua usaha untuk rakyat dihentikan.

“Tindakan tutup bilik gerakanlah, kumpul akar umbi guna TikTok nyatakan tidak puas hatilah ia sikap tidak matang dan rakyat akan menilai semua ini jangan lupa.

“Saya tidak bersikap hipokrit, setiap orang pemimpin pilihan mereka suka dan tiada siapa boleh halang suka orang ini tak suka orang itu tetapi akhirnya semua sepatutnya ada matlamat sama iaitu untuk pastikan BN menang.

“Tanyalah penduduk Setiawangsa, walaupun saya bukan Ahli Parlimen di sini saya tidak pernah hentikan khidmat bakti saya di sini bukan hanya lima tahun sekali, saya konsisten sebab ini amanah rakyat untuk saya.

“Contoh idea saya pemberian petrol percuma sudah masuk kali kelima sejak tahun 2019 lagi, sekarang Bersatu, Perikatan Nasional semua ikut buat juga, baguslah rakyat yang untung.

“Jangan kecewa, jangan putus asa sebab tanpa kuasa pun kita masih bantu orang, setiap perkara sekecil-kecil perbuatan akan dinilai Tuhan dan pastinya akan sampai juga di hati manusia,” katanya.

Author

Tun Puteh Wanti

View all posts

View all posts


Personaliti calon jadi faktor pemilihan pengundi muda di Puchong

SERI KEMBANGAN: Sejak jam 8 pagi tadi, kelihatan orang ramai sudah mula memenuhi Pusat Mengundi di SMK Desa Serdang bagi kerusi Parlimen Puchong.

Tinjauan MEDIA VARIASI di lokasi berkenaan mendapati, antara barisan terpanjang yang menjadi tumpuan adalah di saluran empat yang terdiri dalam kalangan anak muda.

Salah seorang pengundi muda di Parlimen Puchong, Siti Hajar Arbakariya, 26, menyatakan proses pengundian setakat jam 10 pagi ini berjalan lancar.

“Tadi saya sampai dalam pukul 9.15, pukul 10 pagi dah settle.

“Saya memilih (calon) tidak mengikut parti, saya memilih personaliti itu sendiri,” katanya.

Menurutnya, karisma yang terdapat pada calon menjadi penanda aras dalam menentukan cara dia bekerja dan berkhidmat buat rakyat.

Seorang lagi pengundi, Wong Pui Yeng, 35, turut menyatakan untuk Pilihan Raya Umum ke-15 (PRU15) kali ini, dia turut memilih berdasarkan personaliti calon.

Jelasnya, selaku rakyat Malaysia dia berharap agar pemimpin baharu yang menerajui negara kali ini dapat membentuk sebuah kerajaan yang stabil.

“Saya harap kerajaan stabil sebab ‘for the few past year’ tak stabil-stabil dan harap dapat membantu rakyat kerana sekarang inflasi banyak kan,” ujarnya.

Untuk rekod, Parlimen Puchong kali ini menyaksikan pertembungan empat penjuru melibatkan calon Barisan Nasional (BN), Pakatan Harapan (PH), Perikatan Nasional dan seorang calon Bebas pada Pilihan Raya Umum Ke-15 (PRU15).

Calon yang bertanding adalah penyandang kerusi Parlimen Bakri, Yeo Bee Yin (PH); aktivis kemasyarakatan, Kuan Chee Heng atau dikenali sebagai Uncle Kentang (Bebas); Presiden Parti Kongres India Muslim Malaysia (KIMMA), Datuk Seri Syed Ibrahim Kader (BN) dan Chew Jyh Gang (PN).

Author

Diyana Rahip

View all posts

View all posts


Tesla panggil balik lebih 400,000 kenderaan di China kerana isu lampu belakang

BEIJING: Pengeluar kereta elektrik Tesla akan memanggil semula 435,132 kenderaan di China susulan gangguan perisian yang boleh menyebabkan lampu belakang gagal menyala, lapor Agensi Berita Xinhua.

Ia melibatkan 142,277 kenderaan Model 3 yang dikeluarkan antara 27 Disember 2020 dan 7 November 2022 dan hampir 300,000 kenderaan Model Y yang dikeluarkan antara 1 Januari 2021 dan 1 Nov 2022, menurut kenyataan Pentadbiran Negeri bagi Peraturan Pasaran China.

Lampu belakang pada satu atau kedua-dua sisi kenderaan mungkin gagal menyala kerana anomali perisian tegar boleh menyebabkan pengesanan kerosakan palsu semasa proses memanaskan kenderaan.

Kegagalan itu boleh meningkatkan risiko perlanggaran dalam keadaan gelap.

Tesla akan menggunakan perisian terkini bagi menangani isu itu, menurut kenyataan itu. – BERNAMA


Kerap minum kopi, teh boba boleh sebabkan anemia!

ANDA gemar minum teh boba atau kopi? Rasa tak lengkap kalau sehari tak ambil minuman itu? Jaga-jaga!

Timbalan Dekan Akademik (Sains Kesihatan) dan Hal Ehwal Pelajar, Fakulti Perubatan dan Sains Kesihatan, Universiti Putra Malaysia (UPM), Prof. Dr. Barakatun Nisak Mohd. Yusof menyatakan kerap minum teh boba dan kopi berupaya menjadi punca kepada penyakit anemia atau kurang darah merah.

Menurutnya, situasi itu berlaku kerana minuman berkafein menghalang penyerapan zat besi pada makanan.

Malah, kajian mendapati zat besi hilang 62 peratus apabila seseorang makan bersulam teh manakala bagi kopi pula 35 peratus.

“Apabila remaja makan hidangan lengkap, nasi bersama lauk-pauk seperti ayam misalnya, tetapi bersulam dengan teh boba, maka zat besi daripada protein itu tidak dapat diserap dengan baik kerana adanya kafeine.

“Walaupun segelintir individu makan makanan berkhasiat tetapi ia akan terbuang sebegitu sahaja disebabkan minuman berkenaan,” katanya memetik Utusan.

Justeru, orang ramai disarankan untuk mengamalkan gaya hidup sihat dengan mengambil kuantiti pemakanan secara bersederhana.

Author

Diyana Rahip

View all posts

View all posts


Bacaan kompas tersasar, aplikasi kiblat dalam talian tak boleh jadi panduan utama

CYBERJAYA: Kompas dan aplikasi kiblat dalam talian tidak boleh dijadikan sebagai panduan utama dalam menetapkan arah kiblat, sebaliknya dicadangkan untuk digunakan ketika tempoh bermusafir atau berada di lokasi yang tidak terdapat petunjuk arah.

Perkara itu susulan aplikasi kiblat dalam talian didapati mempunyai kelemahan, walaupun ramai menyangka ia mampu memberikan petunjuk yang tepat.

Aplikasi berkenaan dilihat boleh dipengaruhi keadaan persekitaran, khususnya ketika berada di lokasi yang mempunyai besi dan logam, sekali gus boleh berlakunya sedikit ketidaktepatan arah kiblat.

Setiausaha Agung PAFNS, Abdul Latip Ibrahim berkata, masyarakat terdahulu mengguna kompas kerana banyak kediaman dan bangunan diperbuat daripada kayu atau papan, sekali gus tahap pesongan arah yang tidak ketara.

Bagaimanapun katanya, hari ini, bahan pembinaan bangunan terdiri daripada simen serta besi dan menyebabkan tetap berlaku sedikit ketidaktepatan arah kiblat.

“Secara umumnya, semua aplikasi yang menggunakan kaedah kompas yang mungkin memberi bacaan betul dan kemungkinan memberikan bacaan yang salah, bergantung kepada faktor besi di persekitarannya.

“Oleh yang demikian, penggunaan aplikasi ini sebagai panduan kasar mungkin boleh ketika bermusafir dan berada di mana-mana tempat yang tiada petunjuk arah kiblat, tetapi bagi menentukan arah yang tepat di tempat yang kekal seperti rumah, hendaklah memanggil pakar yang bertauliah,” katanya seperti dilapor Berita Harian.

Tambah Abdul Latip, perbuatan membandingkan arah kiblat yang tepat dengan menggunakan aplikasi juga adalah diragui kerana tidak semua aplikasi yang ada di telefon bimbit tepat.

“Kadang-kala ada pihak menyemak sendiri atau membandingkan kiblat surau dengan aplikasi kiblat, walhal menggunakan aplikasi itu juga ia mungkin tidak tepat.

“Maka, dengan penentuan kiblat oleh Jabatan Mufti Negeri, situasi ini dapat menyelesaikan keraguan masyarakat,” katanya.

Namun, beliau tidak menafikan ada aplikasi yang benar-benar tepat kerana ia berpandukan kaedah penentuan matahari, namun ia perlu dipelajari dan tidak sewenang-wenangnya digunakan begitu sahaja.

“Selagi aplikasi menggunakan kompas sebagai asasnya, ia terdedah dengan ralat atau pun pesongan, tetapi ada aplikasi yang berpandukan matahari, tetapi ia perlulah dipelajari terlebih dahulu sebelum menggunanya,” ujarnya.

Tegasnya, penentuan kiblat amat penting kerana ia mempunyai kaitan dengan ibadat solat, kerana antara syarat sah ialah yakin mengadap kiblat.

“Jika kita bimbang sekiranya peta dalam talian menunjukkan arah yang salah ketika menuju destinasi tertentu, kerana kita tidak bimbang apabila arah kiblat, yang sepatutnya menghadap ke Kaabah, tersasar daripada arah yang sebenar.

“PAFNS menggesa masyarakat prihatin arah kiblat masing-masing dengan menghadiri kursus falak yang dianjurkan pihak berkuasa atau mendapatkan khidmat Juruukur Falak Syarie yang bertauliah bagi menentukan ketepatan arah kiblat di kediaman masing-masing,” katanya.

Author

Diyana Rahip

View all posts

View all posts


Penyewa Seri Perlis 2 rayu agar diberi hak pemilikan seperti dijanjikan Tun Mahathir

KUALA LUMPUR: Penyewa Perumahan Awam Seri Perlis 2 menggesa agar kerajaan memberikan hak pemilikan rumah kepada mereka seperti yang dijanjikan bekas perdana menteri, Tun Dr Mahathir Mohamad.

Ahli Jawatan Kuasa (AJK) Penaja Persatuan Perumahan Awam Seri Perlis 2, Norhashimah Daud berkata, gesaan ini adalah susulan kenyataan Perdana Menteri, Datuk Seri Anwar Ibrahim baru-baru ini.

“Seperti yang kita maklum dan dengar, Perdana Menteri kita telah menyebut Perumahan Awam Seri Perlis 2 akan dirobohkan atau pun dibangunkan, tetapi tidak secara terperinci.

“Kami di sini telah pun menyewa hampir 40 tahun, daripada generasi ayah saya sehingga kepada saya, dan sudah pun mempunyai cucu.

“Jadi, isunya di sini ialah penduduk Perumahan Awam Seri Perlis 2 itu tidak lagi mendapat pemilikan, terus-menerus menyewa selama 40 tahun,” kata Norhasimah dalam sidang media pada Isnin.

Beliau berkata demikian dalam sidang media yang diadakan Pusat Rukun Tetangga Kampung Sungai Baru dan dipimpin Pengarah Komunikasi Amanah, Khalid Abdul Samad.

Menurut Norhashimah, penduduk perumahan itu pernah ditawarkan oleh Perdana Menteri terdahulu iaitu Mahathir sekitar tahun 80-an, untuk mendapat pemilikan rumah jika menyewa selama 10 tahun.

Namun, katanya, sehingga sekarang isu pemilikan rumah itu masih lagi belum diperoleh mereka.

“Dalam masa 10 tahun kebelakangan ini ada isu-isu untuk dirobohkan tetapi tidak terus kepada kami penyewa.

“Jadi, pergolakan terus bergolak sehinggalah pertukaran Perdana Menteri, hanya Perdana Menteri yang baharu iaitu Datuk Seri Anwar Ibrahim baru menyuarakan baru-baru ini hasrat untuk dirobohkan atau pun dibangunkan semula, kita tak pasti.

“Tetapi nasib kita di Seri Perlis 2, beginilah, sudah hampir 40 tahun, tak seperti di flat-flat lain yang sudah ada perbincangan, sudah ada kata putus dan memberi sedikit ruang kepada penghuni atau pemilik, ada yang sudah dijual, tetapi di Seri Perlis 2 ini tidak ada,” luahnya lagi.

Dalam pada itu, Khalid berkata, beliau akan membawa wakil penduduk ini bertemu dengan Anwar bagi menyuarakan isu penduduk Seri Perlis 2 yang melibatkan 302 unit rumah dan 100 peratus penduduk Melayu.

Kata Khalid, ini adalah peluang bagi kerajaan baharu ini membuktikan untuk menolong orang-orang Melayu.

“Pokoknya, berikan peluang untuk pemilikan dengan ditawarkan harga untuk membeli, mereka sanggup, tetapi dengan harga yang munasabah lah, selepas sudah 40 tahun menyewa.

“Kalau dirobohkan, status mereka sebagai penyewa, mereka tidak akan dapat apa-apa, mungkin mereka akan diusir keluar kerana mereka tidak ada hak, mereka hanya menyewa.

“Kita harap juga Datuk Seri Anwar Ibrahim akan bersedia untuk menerima kunjungan rombongan daripada Seri Perlis 2, mungkin Seri Perlis 1 dan Seri Langkawi juga dan sebagainya yang mungkin menghadapi masalah yang lebih kurang sama,” kata Khalid.

Dalam sidang media yang sama, beliau juga turut membangkitkan isu penduduk Kampung Sungai Baru yang menerima notis pengusiran untuk mengosongkan rumah-rumah mereka dalam masa 30 hari dari hari penerimaan notis yang disifatkan satu tindakan yang kejam dan tidak berperikemanusiaan.

Beliau juga berharap agar Ahli Parlimen Titiwangsa, Datuk Seri Johari Abdul Ghani akan memperjuangkan hak penduduk Kampung Sungai Baru dan Perumahan Awam Seri Perlis 2 ini.

Berita berkaitan: Penyewa flat Seri Perlis 2 tuntut janji diberikan pemilikan [VIDEO]

Author

Faridah Amiratul

View all posts

View all posts


MB Kelantan minta lepas jawatan kerana uzur – Hadi Awang

MARANG: Presiden PAS Tan Sri Abdul Hadi Awang berkata parti itu melakukan perubahan jawatan Menteri Besar Kelantan selepas Datuk Ahmad Yaakob mohon melepaskan jawatan kerana uzur.

“Sudah masanya perubahan dilakukan untuk memberi peluang kepada pemimpin yang baharu selain permintaan daripada Menteri Besar Kelantan, Datuk Ahmad Yakob yang mahu melepaskan jawatan berkenaan kerana faktor kesihatan,” katanya.

“Menteri Besar mengundurkan diri kerana uzur bahkan dulu pun beliau minta merayu supaya tak dilantik (tetapi) kita minta lagi desak dan masa tengah-tengah bertugas pun dia minta (mengundur diri), (beliau) memang keuzuran, berapa kali masuk hospital kena rawatan.

“(Jadi) kali ini, kita pertimbanglah (kerana) kasihan kepada beliau dan (beliau) masih lagi menjadi wakil rakyat memberi sumbangan.

“Kita mahu supaya semangat baharu di Kelantan, ada perubahan dan sebab itu timbalannya juga diubah (dan) tidak ada (apa-apa isu) memanglah lama sangat memerintah 30 tahun, bila lama macam ini letihlah orang yang jalan tugas itu, mesti kena buat giliran,” katanya.

Beliau yang juga Ahli Parlimen Marang berkata demikian ketika ditemui pemberita selepas selesai mengundi di Sekolah Kebangsaan Rusila, hari ini.

Abdul Hadi juga berkata, pertukaran dua jawatan itu juga bergantung kepada perkenan Sultan Kelantan, Sultan Muhammad V.

“Menteri Besar (dan) timbalan ada pertukaran (tetapi) pengumuman itu bergantung kepada persetujuan Tuanku kerana perlantikan kerajaan ini membabitkan Tuanku, parti dan rakyat.

“Keputusan rakyat tak tahu lagi, lepas daripada rakyat (mengundi), parti sudah ada calon pun dan kita (akan) kemuka pada Tuanku dan perbincangan dengan Tuanku pun berlaku, Insya-Allah.

“Insya-Allah, (dua calon ini) diterima oleh Tuanku, diterima oleh rakyat,” katanya.

Terdahulu di Kota Bharu; Timbalan Menteri Besar sementara Kelantan, Datuk Mohd Amar Nik Abdullah berkata calon Menteri Besar ditentukan Presiden PAS, Tan Sri Abdul Hadi Awang dengan mendapat perkenan Sultan Kelantan.

Katanya, parti sudah bermesyuarat kelmarin di Terengganu untuk membincangkan perkara itu.

Bagaimanapun, katanya beliau tidak tahu nama calon Menteri Besar kerana perkara itu diputuskan oleh presiden parti selepas mendapat nama calon diangkat oleh Menteri Besar sedia ada.

“Saya tidak boleh ulas perkara itu, untuk maklumat lanjut perlu rujuk Datuk Seri Takiyuddin Hassan dan Presiden PAS.

“Untuk jawatan Menteri Besar memang akan melalui tiga proses iaitu bermula dari Menteri Besar sedia ada akan mengangkat nama kepada Presiden PAS sebelum nama berkenaan dipersembah kepada Sultan Kelantan,” katanya.

Beliau berkata demikian ditemui selepas mengundi di Sekolah Kebangsaan (SK) Panji, di sini, hari ini.

Semalam, Takiyuddin mengumumkan Kelantan dijangka mempunyai Menteri Besar atau Timbalan Menteri Besar baharu dengan gabungan agamawan dan teknokrat untuk dua jawatan itu jika menang PRN esok.

Susulan itu, Menteri Besar sekarang, Datuk Ahmad Yakob dan Timbalannya, Datuk Mohd Amar Nik Abdullah dijangka tidak dilantik semula memegang antara dua jawatan berkenaan kerana kedua-duanya golongan agamawan.

Katanya, gabungan kepimpinan di Kelantan membabitkan tokoh agamawan dan tokoh teknokrat itu tertakluk kepada mandat rakyat dan perkenan Sultan Kelantan, Sultan Muhammad V.

Sementara itu, ketika diminta mengulas berhubung gabungan agamawan dan teknokrat itu, Mohd Amar yang juga calon Dewan Undangan Negeri (DUN) Panchor berkata, gabungan berkenaan bagus.

“Bagi kita bagus kerana sebelum ini pun dalam barisan EXCO kita sudah menggabungkan perkara itu cuma bukan membabitkan Menteri Besar dan Timbalan.

“Memang gabungan itu sudah menjadi amalan kita sejak dahulu,” katanya. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Silat: Jufferi lengkapkan gelaran keempat juara dunia

MELAKA: Jaguh silat negara, Mohd Al Jufferi Jamari melengkapkan koleksi kejuaraan dunia keempatnya apabila merangkul pingat emas pada Kejuaraan Pencak Silat Dunia 2022 malam tadi.

Misi memburu emas keempat dalam kejuaraan dunia selepas kali terakhir merangkulnya pada 2016 di Bali, Indonesia termakbul apabila berjaya ‘membenam’ cabaran Iqbal Chandra Pratama.

Mengharungi perlawanan Kelas F Putera yang penuh aksi asakan dan jatuhan tubuh lawan, Mohd Al Jufferi akhirnya berjaya mengutip mata kemenangan 35-21 ke atas pesilat dari Indonesia itu.

Aksi akhir yang turut disaksikan Perdana Menteri Datuk Seri Ismail Sabri Yaakob itu nyata membakar semangat jaguh seni bela diri negara itu.

Malah sorakan lebih 1,200 penyokong sepanjang perlawanan yang berlangsung di Arena 1 Dewan Pusat Dagangan Antarabangsa Melaka (MITC) membakar semangat juara empat kali Sukan SEA berkenaan untuk bangkit ketika ketinggalan mata.

Kejayaan diraih pesilat kelahiran Pahang itu melengkapkan sasaran tujuh pingat emas keseluruhan yang disasarkan dalam kategori Artistik dan Tanding.

Dalam pada itu, impian ratu silat negara Siti Rahmah Mohamed Nasir menambah koleksi gelaran dunia lebur di tangan wakil Vietnam, Quang Thi Thu Nghia.

Umpama mengulangi episod hitam pada Sukan SEA di Hanoi, Mei lepas yang tumpas pada pesaing sama, pesilat dari Terengganu itu sekali lagi berdepan kekecewaan apabila kalah 35-60 dalam Kelas F Puteri.

Lebih memeritkan, perlawanan tersebut diiringi rasa tidak puas hati dalam kalangan kontinjen Malaysia apabila juri dikatakan gagal membuat permarkahan dengan adil, termasuk seringkali catatan markah di papan elektronik tidak bergerak walaupun pukulan dan jatuhan yang dilakukan pesilat berusia 35 tahun itu tepat pada sasaran.

Menutup saingan malam ini, turut diumumkan Indonesia akan menjadi tuan rumah Kejuaraan Pencak Silat Dunia bagi edisi akan datang pada 2024. – BERNAMA


Keputusan kes rasuah bekas pegawai kanan KBS ditangguh 12 Mei

KUALA LUMPUR: Mahkamah Sesyen menetapkan tarikh baharu pada 12 Mei ini untuk keputusan kes rasuah dan pengubahan wang haram membabitkan bekas Setiausaha Bahagian Kewangan, Kementerian Belia dan Sukan (KBS), Otman Arsahd.

Peguam Muhammad Rafique Rashid Ali yang mewakili Otman, 64, berkata, tarikh baharu ditetapkan selepas pihaknya memaklumkan kepada mahkamah bahawa mereka memerlukan masa untuk memfailkan hujahan.

“Permohonan pembelaan untuk menangguhkan tarikh keputusan hari ini dibenarkan mahkamah. Sehubungan itu berdasarkan tarikh yang dicadangkan pihak pendakwaan, mahkamah menetapkan semula tarikh keputusan penuh pada 12 Mei ini dan tarikh 19 April (hari ini) adalah dilapangkan,” katanya ketika dihubungi, hari ini.

Sepatutnya hari ini ditetapkan untuk keputusan di akhir kes pembelaan di hadapan Hakim Kamarudin Kamsun.

Pada 31 Mac 2016, Otman didakwa atas 32 pertuduhan salah guna kedudukan dan mengemukakan tuntutan palsu membabitkan nilai RM38.4 juta di Pejabat Majlis Sukan Negara, Kompleks Sukan Negara, Bukit Jalil di sini antara 28 Februari 2012 hingga 18 November 2015.

Bagi 17 kesalahan membabitkan tuntutan palsu, pertuduhan dikemukakan mengikut Seksyen 18 (a) Akta Suruhanjaya Pencegahan Rasuah Malaysia (SPRM) 2009, manakala 15 lagi pertuduhan salah guna kedudukan dibuat mengikut Seksyen 23(1) akta sama.

Pada 21 April 2016, Otman didakwa atas 64 pertuduhan menerima wang berjumlah RM16,623,000 hasil daripada aktiviti haram ke dalam akaun Maybank, RHB dan CIMB Berhad menerusi cek antara 7 Mac 2012 hingga 11 Disember 2015.

Dia didakwa melakukan kesalahan itu di beberapa lokasi berbeza antaranya RHB Bank cawangan Presint 8, Putrajaya; Menara Maybank Jalan Tun Perak dan Maybank Jalan Raja.

Pertuduhan dikemukakan mengikut Seksyen 4(1) (b) Akta Pencegahan Pengubahan Wang Haram dan Pencegahan Pembiayaan Keganasan Dan Hasil Daripada Aktiviti Haram 2001 yang membawa hukuman penjara sehingga 15 tahun atau boleh juga didenda tidak kurang daripada lima kali ganda jumlah atau nilai hasil daripada aktiviti haram, jika sabit kesalahan.

Seramai 70 saksi pendakwaan dan seorang saksi pembelaan iaitu tertuduh memberi keterangan pada perbicaraan kes itu. – BERNAMA


Lebuhraya DASH: Pengguna teruja, harap harga tol dikenakan berpatutan

Sudah tentu, ramai bersetuju DASH yang dibuka bermula 12.01 tengah malam Jumaat lepas menyingkatkan masa perjalanan dari beberapa lokasi ke lokasi yang lain, namun khuatir kadar tolnya yang akan dikenakan kelak tinggi, menyebabkan ramai mengelak untuk menggunakannya sebagai jalan alternatif.

Penjawat awam Siti Adabiyah Sulaiman, 32, mengakui lebuh raya itu menjadikan pemanduannya dari Sungai Buloh ke ibu negara lebih selesa selain menjimatkan masa perjalanan dari 90 minit kepada 60 minit pada waktu puncak.

“Kesesakan di Plaza Tol Rawang Selatan dan Jalan Duta dapat dielakkan. Saya harap harga tol yang dikenakan nanti pada kadar berpatutan dalam menggalakkan penggunaannya,” katanya kepada Bernama.

DASH yang dibina sejak Ogos 2016 menghubungkan Puncak Perdana dan Shah Alam, Selangor ke Penchala, Kuala Lumpur dan dijangka mampu mengurangkan kesesakan di Persiaran Mokhtar Dahari sebanyak 39 peratus, Jalan Sungai Buloh (33 peratus) dan Persiaran Surian (43 peratus).

Selain itu ia dijangka menjadi penyelesaian penyuraian trafik di kawasan pembangunan baharu seperti Kwasa Damansara dan Elmina di Selangor, selain sepanjang Shah Alam ke Damansara, Selangor.

Peniaga Steven Lee, 40, pula lega kerana mempunyai satu lagi jalan alternatif dari kediaman di Damansara Perdana ke tempat kerja di Kota Damansara yang menjimatkan masa dari 15 minit kepada 5 minit.

Juruukur bahan Hanis Amirah Hasnan, 34, yang menggunakan lebuh raya itu bermula dari Kota Damansara ke Penchala juga berharap kadar tol dikenakan pada harga berpatutan agar tidak membebankan pengguna.

Bagaimanapun, bagi penulis kandungan Arini Salleh, 31, keadaan trafik disifatkannya sangat teruk di susur keluar Puncak Perdana pada waktu puncak di sebelah petang disebabkan cerutan dari tiga arah kepada satu jalan di Persiaran Mokhtar Dahari.

Penjawat swasta Faris Fuad, 31, turut menyuarakan kebimbangan dengan situasi trafik di susur keluar Puncak Perdana yang dikhuatiri akan memburukkan aliran kenderaan di kawasan itu dan tidak mencapai matlamat sebagai penyelesaian penyuraian trafik di Persiaran Mokhtar Dahari.

“Sekiranya perjalanan lancar dalam lebuh raya sahaja tetapi bertambah sesak apabila menyambung perjalanan di jalan raya biasa, jadi masa perjalanan akan sama sahaja, sama ada guna lebuh raya atau tidak,” katanya yang menetap di Setia Alam.

Bermula 14 Oktober lepas hingga 30 November ini, pengguna DASH masih berpeluang untuk menikmati perjalanan secara percuma. – BERNAMA


YES tawar pelan iPhone serendah RM21 sebulan

CYBERJAYA: YTL Communications Sdn Bhd (YES) kini menawarkan produk terbaru Apple kepada pelanggan termasuk pelan iPhone 15 dan iPhone 15 Plus dengan harga serendah RM21 sebulan.

Ketua Pegawai Eksekutif YES, Wing K Lee berkata, pelanggan tidak akan dikenakan sebarang bayaran pendahuluan untuk pelan berkenaan serta dapat menikmati kelajuan YES 5G tanpa had.

Menurut beliau, sebelum ini pihaknya mendapat faedah hasil kerjasama dengan beberapa peranti terkemuka seperti Samsung, Vivo, Oppo, ZTE dan Honor tetapi ada satu jenama yang masih belum dicapai.

“Hari ini menandakan titik perubahan untuk YES 5G.

“Kami berbesar hati mengumumkan bahawa kami kini diperakui sepenuhnya sebagai rakan kongsi terbaru Apple di Malaysia, mengiringi keluaran iOS 17.1.

“Telefon pintar baharu berkenaan layak mendapat rangkaian 5G terbaik di Malaysia dan menawarkan pelan iPhone paling berpatutan di negara ini kerana kami mengalu-alukan Apple menyertai barisan produk YES 5G,” katanya seperti dilapor Sinar Harian.

Beliau berkata demikian pada majlis pelancaran The Next Chapter yang diadakan di Sentul Pavilion di Kuala Lumpur pada Khamis.

Produk iPhone 15 tersedia untuk dipesan pelanggan di https://www.yes.my/iPhone/ mulai Khamis, manakala di kedai YES dan pengedar sah.

Tambah K Lee, iPhone 15 dan iPhone 15 Plus juga akan tersedia kepada orang ramai pada harga RM1 sahaja sempena Hari Jualan YES 11.11 dengan jumlah dan masa yang terhad mengikut terma dan syarat ditetapkan.

Author

Diyana Rahip

View all posts

View all posts


Ma’al Hijrah: Sikap toleransi elak perbalahan merugikan – PM

KUALA LUMPUR: Sikap toleransi atau berlapang dada bukan sahaja membolehkan negara terus membangun sehingga dihormati, malah dapat mengelakkan daripada berlakunya perbalahan yang sia-sia dan merugikan, kata Perdana Menteri Datuk Seri Ismail Sabri Yaakob.

Justeru, Perdana Menteri menyeru Keluarga Malaysia menjaga keharmonian dan perpaduan dengan mengamalkan konsep ‘Tasamuh’ atau toleransi, dituntut dalam Islam yang sangat bersifat universal.

“Semangat Tasamuh ini telah dianjurkan oleh Rasulullah SAW semasa membangunkan kota suci Madinah di mana golongan Ansar dan Muhajirin menzahirkan sifat toleransi yang melahirkan masyarakat berkasih sayang, merentasi kaum dan warna kulit,” katanya.

Beliau berkata demikian dalam perutusan sempena sambutan Ma’al Hijrah 1444H/2022M bertemakan Keluarga Malaysia Pemangkin Kemakmuran yang disiarkan di stesen-stesen televisyen tempatan malam ini.

Ismail Sabri berkata semangat Tasamuh itu telah diterjemahkan Ahli-ahli Dewan Rakyat ketika sebulat suara meluluskan Rang Undang Undang Perlembagaan (Pindaan) (No.3) berkenaan larangan Ahli Dewan Rakyat bertukar parti semalam yang mengetepikan perbezaan fahaman politik demi Keluarga Malaysia.

Perdana Menteri berkata negara juga berjaya berhijrah memasuki Fasa Peralihan ke Endemik, selepas lebih dua tahun berjuang memerangi krisis berkembar kesihatan dan ekonomi akibat COVID-19 dengan semangat kebersamaan.

Beliau berkata fokus utama kini adalah untuk bersama-sama memangkin kemakmuran kesihatan dan ekonomi demi Keluarga Malaysia.

“Alhamdulillah atas usaha dan kebersamaan, impak daripada krisis yang dihadapi seluruh dunia pada hari ini dapat kita lalui biarpun kesannya tetap dirasai,” katanya.

Dalam pada itu, Ismail Sabri mengajak Keluarga Malaysia menghayati peristiwa Ma’al Hijrah dan menerapkannya dalam konteks hari ini dengan berusaha mengubah diri menjadi individu lebih baik dan bermanfaat kepada orang lain.

“Dalam ruang lingkup tugas tersendiri, kita semua bertanggungjawab memastikan hubungan sesama anggota masyarakat berjalan atas prinsip keterangkuman, kebersamaan dan kesyukuran sepertimana yang ditekankan dalam konsep Keluarga Malaysia.

“Terapkanlah nilai-nilai peristiwa Hijrah ini supaya ia menjadi pemangkin kepada kemakmuran negara dan kesejahteraan Keluarga Malaysia,” katanya. – BERNAMA


Bunianspa penggerak rawatan kecantikan, kesihatan Melayu

KUALA LUMPUR: Jika kebanyakan spa menjenamakan perniagaan dengan nama moden, namun seorang wanita Melayu tekad menggunakan bunian sebagai inspirasi dalam perusahaannya.

Bunianspa_bymk diusahakan oleh Datin Mala Kori, terletak di pusat beli-belah Galaxy Ampang, di sini.

Menurut lisan orang Melayu lama, bunian lebih dikenali dalam masyarakat Melayu dan maksud asalnya adalah buni, makhluk halus atau ghaib, tersembunyi.

Bersesuaian dengan nama, Bunianspa_bymk terletak di lokasi tidak sibuk, dan diusahakan dengan konsep Melayu tradisional.

Mala Kori, 40-an, seorang wanita Melayu yang dilihat cukup manis, lemah lembut dan dihormati, malah sangat merendah diri kerana lebih selesa dipanggil Kak Mala.

Mala menjadikan dirinya sebagai penggerak elemen Melayu tradisional menerusi perniagaan spa diusahakannya.

Justeru, Mala melebarkan sayap perniagaan daripada mengasaskan produk sabun kesihatan, Mala Korr’s Malaysia kepada Bunianspa_bymk.

Ini kerana, Mala sendiri lebih suka melihat wanita Melayu berpenampilan cantik, memakai cucuk sanggul atau kuntuman bunga di telinga.

“Saya jenis tidak duduk diam. Sebelum ini saya bergerak sebagai NGO (pertubuhan bukan kerajaan), buat ‘trading’. Bila dah masuk usia 40-an ini, saya rasa saya perlu jana income daripada diri sendiri dan bantu orang lain.

“Jadi, saya memilih spa, sebab semua orang nak cantik. Pemilihan bunian spa itu juga saya rasa seperti kemelayuan, suka melawa, suka pakai bunga, jaga kesihatan dalaman.

“Spa yang ada di pasaran juga menggunakan nama moden, jadi saya lebih kepada unsur kemelayuan, urutan Melayu, walaupun kita ada mesin, tapi pelanggan tetap mahukan rawatan tradisional Melayu,” katanya kepada MEDIA VARIASI.

Mala berkata demikian pada program Kursus Keusahawan Majlis Pembangunan Usahawan & Koperasi Parlimen (MPUKP) Gombak anjuran Persatuan Penjaja & Peniaga Kecil Melayu (PPPKM) cawangan Gombak Selangor, Gombak yang dihadiri kira-kira 40 ahli persatuan di Bangunan SME Corp, Platinum Sentral, di Kuala Lumpur Sentral, di sini.

Anak jati Kelantan itu juga tidak lokek dengan pakej promosi yang diadakan secara berkala, malah mempunyai impian untuk membuka lebih banyak cawangan Bunianspa_bymk, akan datang.

Katanya, kursus seperti itu banyak membantu mengembangkan perniagaan kerana ia banyak bermula dari diri, dan penggunaan media sosial secara berkesan.

“Perniagaan sekarang lebih kepada promosi di Tiktok, dan saya pun baru membuka akaun Tiktok dan cuba buat ‘live’,” katanya.

Bagi Zaharah Hashim, PPPKM banyak membantu dia sebagai ahli mengembangkan perniagaan kuih semprit klasik dan tart.

“Saya dalam persatuan sudah lima tahun, saya tak sangka dengan khidmat bantuan daripada PPPKM, kuih saya hampir setiap hari terjual, kerana orang sekarang menjadikan kuih seperti ini untuk kudapan.

“Ketika ini, saya usahakan di rumah, jadi saya akan cuba usaha luaskan lagi perniagaan dengan mencari tapak baharu lebih sesuai dengan bantuan PPPKM,” katanya.

Bagi tukang jahit, Eli Murni Agus, dia dapat meneruskan operasi perniagaan butiknya, Dtyrah Exclusive dengan bantuan Suruhanjaya Syarikat Malaysia (SSM) melalui bantuan PPPKM selepas terhenti seketika pada tempoh pandemik COVID19 lalu.

“Pengerusi PPPKM, Fatimah Hamid, banyak membantu ahli, macam-macam. Sebab itu, ahli di bawah persatuan ini ramai bertahan dan terus maju ke depan,” katanya.

Author

Fhatihah Zakinan

View all posts

View all posts


Jana Wibawa: Tengku Zafrul sahkan beri keterangan kepada SPRM

KUALA LUMPUR: Menteri Perdagangan Antarabangsa dan Industri (MITI), Tengku Datuk Seri Zafrul Tengku Abdul Aziz mengesahkan beliau telah memberi keterangan sebagai saksi kepada Suruhanjaya Pencegahan Rasuah Malaysia (SPRM) untuk membantu siasatan berhubung projek Jana Wibawa, semalam.

“Saya akan terus memberi kerjasama kepada mana-mana pihak berkuasa jika diperlukan,” kata Tengku Zafrul menerusi catatan di Facebook rasminya hari ini.

Sebelum ini Timbalan Perdana Menteri, Datuk Seri Dr Ahmad Zahid Hamidi dilaporkan berkata, projek Jana Wibawa ditangguh pelaksanaannya bagi meneliti semula sama ada tata cara perolehannya dibuat mengikut peraturan ditetapkan perbendaharaan.

Menurut Zahid yang juga Menteri Kemajuan Desa dan Wilayah, penangguhan projek melibatkan nilai RM5.7 bilion itu dibuat kerana terdapat unsur kaedah perolehan dibuat secara tender terpilih atau runding terus.

Jana Wibawa, projek yang diusahakan Kementerian Kewangan ketika diterajui Tengku Zafrul di bawah kerajaan pimpinan Perdana Menteri kelapan, Tan Sri Muhyiddin Yassin bertujuan membantu kontraktor Bumiputera semasa pandemik COVID-19. – BERNAMA


Antara menteri ‘photo shoot’ dan menteri kesejahteraan rakyat

KENAPA apabila sebut sahaja nama Datuk Seri Rina Harun, yang spontan keluar dari mulut rakyat ialah menteri ‘photo shoot’ bukan Menteri Wanita dan Pembangunan Masyarakat.

Rata-rata hanya memperkatakan mengenai kejayaannya menurunkan berat badan dan menjadi cantik untuk dirinya sahaja, tiada kisah kejayaan atau kehebatan dasar yang disebut-sebut rakyat.

Mereka hanya ingat puan menteri yang bajunya dan kasutnya tidak terkena lumpur sambil menggunakan ‘waterjet’ mencuci longkang dan koridor sekolah yang bersih ketika banjir besar tahun lalu.

Terdetik di hati penulis, kenapa rakyat tidak mengingati jasa-jasa semasa beliau menerajui kementeriannya, tiada satukah jasa Rina kepada rakyat yang diingati di dalam hati mereka?

Ini adalah pengalaman penulis sendiri ketika mendekati rakyat jauh dalam kampung, pinggir bandar dan di bandar, sebut sahaja nama Rina Harun pastinya ada sahaja rasa kekecewaan terbit di hati mereka.

Lebih mengecewakan, dalam kesibukan rakyat menuntut kembali kestabilan negara, tiba-tiba beliau umumkan perlantikan 45 individu terdiri daripada Timbalan Ketua Setiausaha Kementerian dan Timbalan Pengarah agensi sebagai Gender Focal Point (GFP).

Walaupun timbul tanda tanya kenapa waktu ini diluluskan unit baharu, jawatan baharu? Berapa dana rakyat yang dibiayai untuk GFP ini?

Seterusnya penulis bertanya kepada penduduk di sebuah kampung kenapa hal ini berlaku?

Kata mereka, di manakah Rina ketika adik Daniel, remaja berusia 17 tahun yang dituduh mengalihkan tabung masjid yang diseksa mandi ala jenazah oleh pak imam satu ketika dahulu?

Sedangkan Daniel mengaku bahawa lahir daripada keluarga yang berpecah, ibu bapa bercerai kasih kerana kemiskinan, tinggal bersama datuknya sahaja yang juga miskin.

Tiada kelihatan Rina datang bertandang bertanya khabar, meluahkan rasa kasihan atau simpati nasib anak bawah umur itu yang terpaksa dipenjarakan seawal usia.

Seorang lagi penduduk yang lain mencelah, bertanya di mana Rina ketika seorang ibu miskin dipenjarakan kerana mencuri milo di Kuala Terengganu?

Dalam kekecohan itu hanya pertubuhan bukan kerajaan (NGO) dan barisan peguam segera turun ke Terengganu memberi bantuan kepadanya.

Begitulah juga penduduk lain bertanya di mana suara Rina ketika isu bekas isteri jutawan iaitu Emilia Hanafi yang dipenjarakan Syariah kerana isu teknikal bukan masuk penjara seperti penjenayah lain.

Di mana tiada seorang pun dari Kementerian Pembangunan Wanita dan Masyarakat bersuara, atau membantu dari segi moral atau sekurang-kurangnya datanglah bertanya khabar Emilia, mencari solusi bagi mencegah isu ini daripada berlaku kepada wanita lain di masa hadapan.

Hinggakan kes yang sama berulang kepada seorang petugas Kementerian Kesihatan Malaysia, juga seorang ibu yang dipenjarakan berkaitan tuntutan masa lawatan oleh bekas suami ketika anaknya alami pandemik.

Wanita berkenaan adalah seorang doktor dan sebaik dipenjarakan mengikut pekeliling, beliau tidak boleh lagi berkhidmat sebagai doktor sekaligus menimbulkan persoalan berapa ratus ribukah kerugian kepada negara hasil latihan dan kos-kos pengajian sebagai doktor, yang akhirnya ditamatkan?

Pendedahan isu pelajar cemerlang dari Sabah, Syarijana Jamil yang bimbang masa depannya kerana tiada MyKad, permohonan dibuat sejak 2018 tiada jawapan sedangkan kedua ibu bapanya memiliki MyKad. Di mana peranan kementerian untuk bersuara dalam isu anak ‘stateless’ ini?

Dalam isu sensitiviti agama membabitkan golongan wanita atau anak-anak di bawah Syariah, tiada satu program oleh kementerian pun untuk mereka kembali kepada masyarakat dengan alasan ia kes Syariah kita tidak campur.

Apabila isu-isu penindasan wanita dan anak-anak ada berkait dengan Syariah atau agama Rina mengeluarkan kenyataan enggan mengulas, enggan komen, bukan agensi kita.

Tidakkah beliau terfikir siapakah yang menjaga anak-anak apabila si ibu dipenjarakan Syariah? Apakah bentuk bantuan kepada anak-anak ini sepanjang tempoh ibu mereka dipenjarakan?

Penulis berpeluang menemuramah Emilia, menitis air matanya memberitahu hari pertama dia dipenjarakan anaknya baru hari pertama peperiksaan.

Beliau dipenjarakan satu sel dengan suspek bunuh dan edar dadah, sedangkan jenayah Emilia yang sebenar adalah kerana dia tidak cukup wang untuk membela nasibnya sebaik mungkin di mahkamah.

Dalam pemerhatian penulis, semua kes yang disebutkan di atas termasuk terkini isu pusat pemulihan tidak berdaftar yang melaksanakan kaedah penyeksaan untuk memulih diperjuangkan oleh media, oleh mangsa yang terbabit, oleh barisan peguam yang bersimpati dan oleh NGO.

Jika balik kepada sejarah, Tun Fatimah adalah lambang pengorbanan wanita Melayu dalam melawan penjajah.

Lihatlah pakaian Tun Fatimah bukannya berhias diri, tiada masa untuk jadi cantik kerana terlalu sibuk dengan urusan rakyat ke sana ke mari dan berhadapan sendiri dengan musuh negara, bukannya mengharapkan rakyat bekerja untuknya.

Tetapi semangat ini telah hilang dalam jati diri wanita hari ini, boleh dikira dengan jari yang mahu bersuara atau berjuang untuk yang lain.

Hilangnya Tun Fatimah dalam diri wanita Melayu hari ini, yang ramai hanyalah mencantikkan diri sendiri tetapi tiada usaha menjadikan orang lain cantik.

Jangan lupa walau sekecil-kecil usaha, tetap dinilai Tuhan, lebih baik daripada berdiam diri.

Apakah peranan kementerian wanita ini masih relevan?

Mungkin sudah perlu kementerian wanita diganti dengan kementerian lain yang lebih menyeluruh dan proaktif untuk bertindak balas terhadap isu kesejahteraan, kebajikan rakyat, keluarga, wanita, lelaki dan kanak-kanak.

Biar kita tidak diingati kerana cantik tetapi diingati kerana luhurnya budi, dari budi lahirnya kecantikan sebenar.

Author

Tun Puteh Wanti

View all posts

View all posts


Sebanyak 574, 886 permohonan baharu Sumbangan Tunai Rahmah – Anwar

KUALA LUMPUR: Perdana Menteri, Datuk Seri Anwar Ibrahim berkata, setakat hari ini (28 Mac) terdapat tambahan sebanyak 574,886 permohonan baharu yang diterima bagi inisiatif Sumbangan Tunai Rahmah (STR).

Beliau berkata, pembayaran fasa pertama STR telah dilaksanakan pada 17 Jan lepas melibatkan seramai 8.7 juta penerima melibatkan pembayaran berjumlah RM1.67 bilion, fasa kedua pula akan dilaksanakan pada 5 April, manakala fasa ketiga akan dilakukan pada Ogos atau selewat-lewatnya Oktober.

“Berdasarkan kajian yang dibuat, setakat 15 Mac lalu, terdapat sejumlah 123,243 KIR dalam kalangan miskin tegar telah berdaftar eKasih, tetapi saya sengaja kembangkan kepada jumlah 130, 000 KIR kerana saya bimbang ada beberapa jumlah baharu yang tidak termasuk sepanjang tahun ini.

“Kalau ikut perkembangan sekarang sehingga Mac dan dengan keupayaan jabatan keseluruhannya yang turut diselenggara oleh pejabat-pejabat daerah, kita mampu mengenal pasti dan menokhtahkan kemiskinan,” katanya pada Waktu Pertanyaan-Pertanyaan Menteri di Dewan Rakyat, hari ini.

Beliau menjawab soalan Datuk Seri Jalaluddin Alias (BN-Jelebu) yang ingin tahu pendekatan terbaharu dan kemajuan pelaksanaan Kerajaan Perpaduan untuk menoktahkan kemiskinan secara holistik agar dapat membangunkan negara serta masyarakat Madani yang menjadi contoh di rantau ini.

Sistem eKasih adalah pangkalan data kemiskinan nasional di bawah Unit Penyelarasan Pelaksanaan, Jabatan Perdana Menteri (ICU, JPM) bertujuan untuk mendaftarkan golongan miskin di Malaysia berdasarkan Pendapatan Garis Kemiskinan (PGK).

Perdana Menteri berkata selain STR, kerajaan turut melaksanakan Inisiatif Pendapatan Rakyat (IPR) dalam usaha untuk menoktahkan kemiskinan dengan memberi bantuan kepada 400,000 golongan yang mudah terjejas serta melaksanaan konsep Payung Rahmah melibatkan keseluruhan subsidi sebanyak RM64 bilion.

Melalui IPR, sejumlah RM750 juta diperuntukkan melalui tiga usaha iaitu Inisiatif Usahawan Tani (INTAN), Inisiatif Usahawan Makanan (INSAN) dan Inisiatif Operator Perkhidmatan (IKHSAN).

“Bagi program IPR ini dalam tempoh sebulan, lebih 22,000 yang telah berdaftar dan ini adalah perkembangan positif,” kata Anwar.  – BERNAMA


Kontinjen negara kembali ceria, raih emas ketiga menerusi skuad badminton

BIRMINGHAM: Selepas dua hari tanpa kilauan emas, kontinjen negara boleh menarik nafas lega, apabila kembali meraih sebutir emas pada kelima temasya Sukan Komanwel Birmingham di sini pada Selasa.

Kejayaan skuad badminton menghadiahkan pingat emas dalam acara berpasukan campuran itu, sekali gus meletakkan kontinjen negara berada di landasan tepat dalam mencapai sasaran enam emas pada temasya sukan berprestij tersebut.

Pasukan badminton kebangsaan muncul juara edisi Birmingham selepas menumpaskan juara bertahan, India 3-1 di pentas final, sekali gus menebus kekecewaan tumpas 1-3 di tangan lawan yang sama itu pada edisi 2018 di Gold Coast, Australia.

Kredit juga harus diberikan kepada atlet muda judo negara Amir Daniel Abdul Majeed, yang menyumbangkan pingat gangsa dalam kategori 73 kilogram (kg) lelaki hari ini.

Kejayaan skuad badminton dan judo negara itu menyaksikan kontinjen negara setakat ini meraih keseluruhan tiga pingat emas, dua perak dan tiga gangsa.

Australia kekal di kedudukan teratas dalam carta pungutan pingat apabila meraih 42 pingat emas, 32 perak dan 32 gangsa, diikuti tuan rumah England di tempat kedua dengan 31-34-21, manakala New Zealand memenangi 13-7-6.

Dua pingat emas sebelum ini disumbangkan kem angkat berat negara pada Sabtu lepas (30 Julai).

Selepas menampilkan pencapaian cemerlang dengan keseluruhan meraih dua pingat emas dan satu perak, kontinjen negara pastinya mengharapkan skuad angkat berat mampu menghadiahkan sesuatu apabila Muhammad Hafiz Shamsuddin turun bersaing dalam kategori 109kg lelaki, pada Rabu.

Di Stadium Alexander, peminat olahraga tanah air sudah tentu mahu melihat kemampuan atlet berpangkalan di Amerika Syarikat, Shereen Samson Vallabouy apabila bersaing dalam acara 400 meter wanita.

Selain itu, jaguh lompat tinggi negara Nauraj Singh Randhawa akan turun beraksi di peringkat final acara berkenaan, pada Rabu. – BERNAMA


Pendakwaan dikenakan terhadap saya kerana tidak sokong Muhyiddin – Syed Saddiq

KUALA LUMPUR: Ahli Parlimen Muar, Syed Saddiq Syed Abdul Rahman memberitahu Mahkamah Tinggi hari ini bahawa, pendakwaan terhadapnya di mahkamah adalah kerana tidak menyokong Tan Sri Muhyiddin Yassin sebagai perdana menteri ketika itu.

Bekas Ketua Angkatan Bersatu Anak Muda (Armada) itu berkata, permintaan untuk menyokong Muhyiddin, bagi mengelak beliau didakwa di mahkamah adalah sesuatu yang salah.

Syed Saddiq berkata demikian semasa pemeriksaan semula oleh peguamnya Gobind Singh Deo, pada hari kedua prosiding membela diri bagi empat pertuduhan bersubahat melakukan pecah amanah, salah guna harta dan pengubahan wang haram yang dihadapinya.

Gobind: Apa yang kamu maksudkan ia sesuatu yang salah?

Syed Saddiq: Permintaan untuk menyokong Tan Sri Muhyiddin Yassin, walaupun secara peribadinya saya tidak mempunyai masalah dengan beliau (Muhyiddin) Yang Arif, tetapi jika perkara itu (menyokong Muhyiddin) akan menghentikan pendakwaan, ia adalah salah. Perkara itu diberitahu pegawai penyiasat yang menyiasat saya dan serbu rumah saya.

“Dia (pegawai penyiasat) bersama saya setiap hari semasa saya disoal siasat oleh Suruhanjaya Pencegahan Rasuah Malaysia (SPRM). Pegawai penyiasat itu beritahu, SPRM adalah alat politik apabila bertukar kerajaan dan saya adalah mangsa pendakwaan politik. Itu tidak betul dan saya harap perkara ini diperbetulkan,” katanya.

Gobind: Sekiranya kamu tidak menyokong Tan Sri Muhyiddin, pendakwaan akan dikenakan terhadap kamu, itu yang anda katakan? Bagi kami ia suatu yang salah?

Syed Saddiq: Betul Yang Arif, ia perkara yang salah Yang Arif.

Pada prosiding semalam, peguam Haijan Omar merujuk Syed Saddiq dengan transkrip rakaman audio yang didakwa mengandungi perbualan antara Syed Saddiq dengan seorang pegawai kanan SPRM dikenali sebagai Ihsan.

Dalam transkrip itu, Ihsan dikatakan cuba memujuk Syed Saddiq supaya menyokong Muhyiddin, kerana bekas Perdana Menteri tersebut yang membawa beliau memasuki Bersatu, masih mengambil berat terhadapnya dan memaklumkan bahawa SPRM menjadi ‘alat’ apabila berlaku pertukaran kerajaan.

Kepada soalan Gobind, bekas Menteri Belia dan Sukan itu berkata, keterangannya di mahkamah adalah benar dan bukan difikirkan kemudian.

Sementara itu, Syed Saddiq bersetuju dengan Timbalan Pendakwa Raya Datuk Wan Shaharuddin Wan Ladin bahawa bekas Penolong Bendahari Armada Bersatu, Rafiq Hakim Razali, yang memindahkan dana RM120,000 daripada akaun Maybank atas nama Armada Bumi Bersatu Enterprise (ABBE) ke akaun Maybank milik Syed Saddiq.

Ditanya Wan Shaharuddin, Rafiq Hakim yang memindahkan wang itu kerana beliau (Rafiq Hakim) adalah pemilik akaun ABBE, Syed Saddiq menjawab, “Betul”.

Presiden MUDA itu juga bersetuju bahawa, beliau tidak menunjukkan sebarang resit perbelanjaan bagi kempen Pilihan Raya Umum Ke-14 (PRU14) untuk dirinya sendiri, yang bertanding di Parlimen Muar kepada Rafiq Hakim dan tidak memaklumkan bahawa RM120,000 adalah bayaran balik kepada perbelanjaan kempen tersebut.

Ditanya semula oleh Gobind, mengapa Syed Saddiq tidak menunjukkan resit dan memaklumkan kepada Rafiq Hakim mengenai perbelanjaan bagi kempen PRU14, anak guamnya itu menjawab, Rafiq Hakim tidak terlibat dalam kempennya dan hanya meminjamkan akaunnya untuk memasukkan dana tersebut (RM120,000).

Syed Saddiq, 30, didakwa bersubahat dengan Rafiq Hakim, yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Anak kelahiran Johor Bahru itu, didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise, untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.

Dia juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Perbicaraan di hadapan Hakim Datuk Azhar Abdul Hamid bersambung esok. – BERNAMA


Kes bunuh di Tawau: Reman lapan anggota polis dilanjut seminggu

TAWAU: Tempoh reman lapan anggota polis termasuk empat pegawai kanan bagi membantu siasatan kes bunuh pemandu e-hailing di sebuah ladang sawit di sini pada 13 Januari lepas, dilanjutkan tujuh hari lagi bermula esok.

Majistret Dzul Elmy Yunus membenarkan permohonan lanjutan reman oleh polis pada prosiding di Ibu Pejabat Polis Daerah Tawau di sini hari ini.

Sebelum ini mereka direman selama tujuh hari yang berakhir hari ini bagi membantu siasatan kes mengikut Seksyen 302 Kanun Keseksaan.

Semalam, Pesuruhjaya Polis Sabah, Datuk Idris Abdullah dilapor berkata, kes bunuh itu bermotifkan cemburu dan lebih bersifat peribadi serta tidak melibatkan isu keselamatan di Sabah.

Pada 30 Jan lepas, seorang penganggur, Nurima Juli, 33, didakwa di Mahkamah Majistret Tawau atas pertuduhan membunuh Nurman Bakaratu, 61, di ladang sawit berhampiran Jalan Anjur Juara, Jalan Apas, Batu 5, di sini antara 7.30 hingga 9 malam, 13 Jan lepas. – BERNAMA


Pemimpin terlibat kluster mahkamah seolah disucikan – Wira PUTRA

CYBERJAYA: Ketua Pergerakan Wira PUTRA Malaysia, Nasrul Ali Hasan Abdul Latif menegaskan kewujudan kluster mahkamah bukan sekadar wayang politik.

Nasrul berkata demikian ketika mengulas kenyataan Ahli Majlis Kerja Tertinggi (MKT) UMNO, Datuk Dr Mohd Puad Zarkashi bahawa Pengerusi Gerakan Tanah Air (GTA), Tun Dr Mahathir Mohamad ialah dalang di sebalik naratif kluster mahkamah UMNO.

Nasrul berkata, kenyataan Puad itu membuatkan seolah-olah naratif tersebut hanya rekaan sedangkan terdapat tertuduh yang telah pun dijatuhkan hukuman di Mahkamah Persekutuan.

“Jika pemimpin-pemimpin tersebut tak didakwa semua isu salah guna kuasa, rasuah atau penggubahan wang haram yang dilakukan pemimpin UMNO selama ini langsung akan sunyi sepi dan lenyap begitu sahaja.

“Pemimpin yang terlibat seolah telah disucikan kerana mereka memegang jawatan tertinggi dan menguasai pemimpin di akar umbi.

“Hakikatnya, apabila berlaku pendakwaan banyak pendedahan dan bukti-bukti yang dikeluarkan dan hujah-hujah bagi menyokong fakta dan bukti kes tersebut,” jelasnya dalam kenyataan pada Khamis.

Nasrul turut membangkitkan adakah perkara tersebut fitnah jika ada bukti dan fakta yang tidak boleh disangkal, tambahnya adakah hakim yang menjatuhkan hukuman perlu disalahkan dalam isu ini.

“Meletak Tun Dr Mahathir Mohamad sebagai ‘punching bag’ dengan alasan pendakwaan terpilih dan beliau adalah dalang bukan tuduhan bijak. Rakan sekutu UMNO terkini daripada Pakatan Harapan (PH) juga pernah terlibat dan memperjuangkan hal tersebut sebelum ini.

“Jangan kerana nak jalin hubungan dan dapatkan kuasa bersama kumpulan yang juga sebelum ini menjadi dalang sampai sanggup berkokok berderai-derai, tetapi tak sedar ekor bergelumang dengan tahi,” tegasnya lagi.

Author

Faridah Amiratul

View all posts

View all posts


PRU15: Diva AA lawan Azmin, Amirudin di Gombak

CYBERJAYA: Pengacara sensasi, Azwan Ali mengesahkan akan bertanding atas tiket calon Bebas kerusi Parlimen Gombak pada Pilihan Raya Umum ke-15 (PRU15).

Azwan yang lebih mesra dengan gelaran Diva AA itu bakal berdepan dengan abang kandungnya, Datuk Seri Azmin Ali.

Azwan, 56, turut memaklumkan beliau akan hadir ke Pusat Penamaan Calon di Sekolah Menengah Kebangsaan (SMK) Sungai Pusu, Gombak pada 5 November ini.

“Saya akan berada di SMK Sungai Pusu.

“Jadi, orang ramai boleh ikut lintas langsung yang saya buat melalui TikTok dan Instagram (IG) untuk mendapatkan jawapan,” katanya kepada BH Online.

Selain Azmin, Diva AA juga akan menentang Menteri Besar Selangor, Datuk Seri Amirudin Shari yang bertanding atas tiket Pakatan Harapan (PH).

Untuk rekod, penamaan calon bagi PRU15 akan berlangsung pada Sabtu di seluruh negara melibatkan 222 kerusi Parlimen dan 59 kerusi Dewan Undangan Negeri (DUN) di Perak, Pahang (42) dan Perlis (15) bermula jam 9 pagi.

Author

Diyana Rahip

View all posts

View all posts


Semua pihak disaran buat semakan ketepatan tarikh Hijrah pada jam digital azan

PUTRAJAYA: Semua pihak termasuk pengurusan masjid dan surau, disaran untuk sentiasa membuat semakan ketepatan tarikh hijrah yang terdapat pada jam digital azan, agar sentiasa selari dengan kalendar hijrah yang dikeluarkan Jabatan Kemajuan Islam (Jakim) atau pihak berkuasa agama negeri dan disahkan Panel Pakar Falak.

Jakim dalam kenyataan hari ini menyatakan, pihaknya mengambil maklum tentang penularan satu tangkap layar yang memaparkan “Pemberitahuan Akhir Ramadan 1444H 20 April 2023” yang dipercayai disiarkan menerusi sebuah paparan iklan di sebuah masjid.

Menurut kenyataan Jakim itu paparan tersebut, telah menimbulkan spekulasi dalam kalangan warga maya mengenai tarikh Hari Raya Aidilfitri tahun ini.

“Jakim ingin memaklumkan bahawa pengisytiharan tarikh 1 Syawal pada setiap tahun bagi Malaysia dibuat oleh Penyimpan Mohor Besar Raja-Raja, melalui media utama sejurus menerima laporan hasil cerapan anak bulan yang dibuat di 29 lokasi cerapan rasmi, setelah mendapat mandat Yang di-Pertuan Agong yang mewakili Duli-duli Yang Maha Mulia Raja-Raja,” menurut kenyataan itu.

Cerapan Hilal Syawal bagi tahun ini pada petang Khamis, 29 Ramadan 1444H bersamaan 20 April.

Jakim turut meminta semua pihak untuk menghormati ketetapan yang dibuat oleh Majlis Raja-raja mengenai perkara tersebut dan tidak membuat sebarang andaian mengenai tarikh Hari Raya Aidilfitri tahun ini. – BERNAMA


Bulan Bintang sasar 1 juta unit koleksi raya terjual sebelum Syawal

CYBERJAYA: Jenama pakaian terkemuka Malaysia, Bulan Bintang menyasarkan satu juta unit pakaian terjual sebelum perayaan Hari Raya Aidilfitri tahun ini.

Pengasasnya, Azzim Zahid Azmi, 26, berkata, Bulan Bintang menawarkan koleksi raya ‘Ready To Wear’ (RTW) sedondon seisi keluarga yang menarik pada kali ini dengan 68 rekaan berserta 326 pilihan warna eksklusif.

Kesemua koleksi raya yang telah diperkenalkan menerusi sebuah pertunjukan fesyen Bulan Bintang nyata mendapat perhatian umum.

Malah, rata-rata warga maya kagum dengan pertunjukan fesyen bertemakan ‘Takes The Sky’ itu kerana disifatkan bertaraf antarabangsa.

Pertunjukan itu menyaksikan persembahan dron terbanyak hingga berjaya tersenarai dalam Malaysia Book of Records (MBOR).

Menurut Azzim, pihaknya membelanjakan RM2 juta untuk merealisasikan pertunjukan berkenaan.

“Kami mahu melakukan kelainan yang tidak pernah dibuat dalam sebarang pertunjukan fesyen. Formasi dron ini dibawa khas dari United Kingdom.

“Saya mendapat inspirasi selepas melihat kehebatan formasi dron ini ketika bercuti ke luar negara. Apa yang dapat saya simpulkan, kos untuk formasi ini sendiri menelan belanja 80 peratus daripada kos keseluruhan. Kiranya untuk Bulan Bintang Takes The Sky ia menelan belanja RM2 juta,” katanya seperti dilapor Harian Metro.

Menerusi pertunjukan fesyen tersebut, Bulan Bintang turut memperkenalkan penampilan barisan duta dalam kalangan selebriti seperti Shukri Yahaya, Sharnaaz Ahmad, Nadhir Nasar, Beto Kusyairy, Hannah Delisha dan Daiyan Trisha.

Author

Diyana Rahip

View all posts

View all posts


Mayat tanpa pakaian tersangkut pada ranting kayu anak sungai

SEREMBAN: Mayat seorang lelaki tanpa pakaian ditemukan tersangkut pada ranting kayu di anak sungai berhampiran loji kumbahan di Kampung Felda Sendayan di sini pada Rabu.

Ketua Polis Daerah Seremban, Asisten Komisioner Arifai Tarawe berkata, pihaknya dimaklumkan mengenai penemuan itu kira-kira jam 9.30 pagi.

“Pemeriksaan yang dijalankan mendapati mayat tanpa identiti itu dipercayai berbangsa Cina berdasarkan warna kulit.

“Anggaran umur sekitar lewat 40-an dan tiada tanda-tanda khusus yang ada pada mayat tersebut,” katanya dalam kenyataan pada Khamis.

Ujarnya, kes diklasifikasikan sebagai mati mengejut sebelum laporan bedah siasat diperoleh.

“Mayat berkenaan telah dihantar ke bahagian forensik Hospital Tuanku Jaafar, Seremban untuk bedah siasat,” katanya.

Beliau berkata, orang ramai yang mempunyai maklumat berhubung kejadian atau kehilangan ahli keluarga diminta tampil ke balai polis berhampiran atau menghubungi pegawai penyiasat kes Sarjan Rubama Lawasa di talian 013- 3144250 atau Ibu Pejabat Polis Daerah Seremban 06-6033222.

Author

Fazleen Safina Abd Jamil

View all posts

View all posts


Jabatan Pembangunan Kanak-Kanak lulus 169 jawatan kontrak

KUALA LUMPUR: Penubuhan Jabatan Pembangunan Kanak-Kanak yang berkuat kuasa bermula 1 September lalu disifatkan sebagai solusi terbaik, dalam menangani segera isu pengabaian dan penderaan kanak-kanak yang semakin membimbangkan.

Menteri Pembangunan Wanita, Keluarga dan Masyarakat, Datuk Seri Nancy Shukri berkata, pada masa sama, jabatan juga meluluskan pelantikan sebanyak 169 perjawatan kontrak daripada pelbagai skim perkhidmatan dan gred bagi tahun ini.

Katanya, kelulusan itu bagi memperkukuhkan struktur di peringkat ibu pejabat dan seterusnya di daerah serta jajahan.

“Ini bagi memastikan kecekapan dan perkhidmatan yang efektif serta profesional dapat diberikan demi kesejahteraan kanak-kanak di negara ini.

“Jabatan itu diyakini berupaya memberikan perkhidmatan berkualiti kepada rakyat khususnya kanak-kanak berlandaskan kepada lima teras utama iaitu pencegahan, pembangunan, perlindungan, pemulihan dan pengintegrasian ke dalam masyarakat,” katanya dalam kenyataan pada Isnin.

Nancy berkata, usaha menggerakkan komuniti yang ditubuhkan di bawah Akta Kanak-Kanak 2001 iaitu Pasukan Perlindungan Kanak-Kanak dan Pasukan Kebajikan Kanak-Kanak serta pembantu pelindung juga akan ditingkatkan di semua 105 daerah.

“Kementerian juga menyeru masyarakat untuk terus cakna dalam melindungi kanak-kanak dan laporkan sebarang kes penderaan atau pengabaian kanak-kanak di Talian Kasih 15999 atau Whatsapp 019-261 5999 yang beroperasi selama 24 jam,” jelasnya.

Author

View all posts